Elkarrekin hezkuntza eraldatzen jarraitzeko konpromisoa berretsi dute ikastolek | Ikastolen Elkartea\nIkastolak elkarrekin ari dira hezkuntza eraldatzen, elkarrekin eta elkarlanean ari dira hezkuntza pardigma berri bat eraikitzen. Hezkuntzako etapa guztietan eta etapaz gaindiko alorretan ari dira eramaten eraldaketa hau, elkarrekin eta elkarrengandik ikasiz. Ikastolen talde izaera azpimarratu dute aurtengo ikasturte hasiera ekitaldian, eta horregatik aukeratu dute ekitaldiaren leloa ere: “Elkarrekin, hezkuntza eraldatzen”. Eta hezkuntza eraldatzen jarraitzeko konpromisoa berretsi dute, gaur, Atarrabiako Kultur Etxean egin duten 2018-19 Ikasturtearen Hasiera Ekitaldian.\nAretoa beteta zela egin da ekitaldia, Euskal Herri osotik iritsi diren ikastoletako ordezkariekin, eta gonbidatu ugarirekin. Besteak beste han izan dira Nafarroako Gobernuko Hezkuntza kontseilari Maria Solana, Eusko Jaurlaritzako Hezkuntza sailburorde Olatz Garamendi, Atarrabiako eta Burlatako alkateak, eta hezkuntzako, politikako eta euskalgintzako ordezkari ugari (ANEL, Mondragon Unibertsitatea, Krisatu Eskola, LAB, Euskaltzaindia, EH Bildu, EAJ, Geroa Bai, Kontseilua, Euskarabidea, Elkar…)\nIkastolen Elkarteko lehendakari Koldo Tellituk ikastolen aurtengo erronken eta egitasmoen berri eman du bere hitzaldian. Ekitaldia Atarrabian izanik, Nafarroari buruz adierazi du ikastolen egonkortasuna eta etorkizuna ziurtazea eta antolaketa ereduan, kooperatiba antolaketan, sakontzea izan direla urteetako helburu nagusiak. “Bi xede horiek ez ditugu alboratzeko, baina orain gure eredu pedagogikoa sendotu eta indartu nahi dugu. Eta horretan dihardugu: beste lurraldeetan bezala, Nafarroan ere, hezkuntza eraldaketa aurrera eramaten, curriculum ofizialetik harago joanez, ikastolen artean sareak ehunduz, eta nazioarteko elkarlan pedagogikoa sakonduz”, adierazi du Tellituk.\nAraba, Bizkai eta Gipuzkoarako Hezkuntza Lege berri bat ere hizpide izan du EHIko lehendakariak, urrian Eusko Legebiltzarra hasiko baita Jaurlaritzak igorritako dokumentua lantzen. Herri izaerari eutsiz, Eusko Jaurlaritzak, Legebiltzarrak eta hezkuntza eragileak elkar hartuta bide egitera deitu du Tellituk, “jakinik lege horrek ez dituela bilduko bakoitzaren helburu eta nahi guztiak, baina, era berean, denok islatzen gaituen lege bat izan behar duela”. Adorez eta ausardiaz jokatzeko eta eztabaidatzeko unea dela azpimarratu du, eta ikastolak prest daudela horretarako.\nIkastolek, dituen gabeziak edukita ere, abiapuntu gisa ikusten dute Legebiltzarrera iritsi den eztabaidarako proposamena, ez helmuga gisa: “Hezkuntza sistema propio bat eraikitzeko bidean mugarri izan daitekeen Hezkuntza Lege berri baterako bidean urrats bat gisa ikusten dugu”. Izan ere, proposamenean ageri diren zenbait puntu arautzeko (hizkuntz ereduak desagertzea eta murgiltze eredua ezartzea, inklusibitatea, autonomia, ebaluaketa … ) ezinbestekoa da Hezkuntza Lege berri bat. Baita agertzen ez diren puntuak arautzeko ere (sistemaren osaketa, publikotasunaren definizioa, finantzaketa … ).\n“Ikastolok nahi eta Hezkuntza Sailak aurreikusi baino mantsoago doa prozesua” esan du, baina udazkenetik aurrera abiada biziago bat hartzeko itxaropena agertu du, “ezinbestekoa baitugu lege berri bat, Hezkuntza Sistema osatzen dugun sare guztiak bilduko dituena, gure ikasleen euskara maila eta beste hizkuntzena ziurtatuko duena, edota inklusioa bermatuko duena segregazioaren mehatxuari aurre egiteko”.\nEuskararen ezagutza mailaren iazko kanpo ebaluazioaren emaitzak ere hizpide hartu ditu EHIko lehendakariak. Kezka handia agertu du euskararen ezagutza maila jaitsi egin delako ikasleen artean, eta hizkuntza ereduen sistema amaitzeko aldarrikatu du, benetako murgiltze eredu baten alde. Hori egiteko, ezinbestean, Hezkuntza Lege berri bat behar dela azpimarratu du.\nIkastoletan ere ikasleen euskararen ezagutza maila jaitsi egin dela aitortu du Tellituk, baina kanpo faktoreen ondorio izan dela azaldu du. Dena den, urteetan arrakasata handia izan duen ikastolen hizkuntza proiektua gaurkotu beharraz mintzatu da, eta esan du dagoeneko ari direla horretan, Mondragon Unibertsitatearekin elkarlanean, eta aurten bertan hasiko direla aplikatzen.\nEuskarari gagozkiolarik, Ikastolen Elkarteko lehendakariak gogorarazi du “euskal erdian” ez dela ofiziala gure hizkuntza. “Iparralde osoan gabezia hori erabatekoa da. Nafarroan, berriz, non bizi zaren zure hizkuntza eskubideak bermaturik izango dituzu, edo ez”. Aipatu du ste honetan Nafarroako Legebiltzarrean izan direla zonifikazioak izan dituen eragin gogorrak azaltzen, ofizialtasuna lurralde osora hedatu behar dela aldarrikatzen, Euskararen Lege berri bat premiazkoa dugula exijitzen. Nafarroako Gobernuari ausardia eta alderdiei akordioa eskatu die Tellituk, euskara ofizial izan dadin Nafarroa osoan. Urriaren 27an, berriz, Iruñeko karriketan nahi hori, aldarrikapen hori adieraziko dutela gaineratu du. Azaroaren 23tik abenduaren 3a bitarte egingo den Euskaraldia ere aipatu du, eta ikastolak ‘ahobizi’ eta ‘belarriprest’ izango direla hitz eman du.\nJoan den ikasturtean hezkuntza alorrean eztabaidagai nagusietako bat izan den eskola segregazioaren gaia ere hizpide izan du Ikastolen Elkarteko lehendakariak. Berretsi du garaiz kanpo matrikulatzen diren ikasleen eskolatzean erabiltzen diren irizpideek eragozten dutela ikastolei dagokien atzerritar jatorriko ikasleen kopuruetara iristea. Arrazoi nagusietako bat hori dela, Eskolatze Batzordeek (Jaurlaritzaren pean dagoen eta teknikariz osaturik dagoen organoak) matrikulazio arazoak dituzten ikastetxeetara bideratzen dituztela ikasleok. “Batek baino gehiagok oker genbiltzala esan ziguten”, esan du Tellituk, baina erantsi du: “Ba al dakizue zenbat ikasle matrikulatu ziren iazko ikasturtean epez kanpo Araban, Bizkaian eta Gipuzkoan? 4.000 inguru. Eta horietatik zenbat bideratu zituzten ikastoletara? Berrehun bat”.\nHorregatik, azaldu du, Eskolatze Batzordeek ezin dutela jarraitu aipatutako irizpidearekin, alegia, ikastetxe guztiak hartu behar dituztela aintzat, banaketa orekatugoa izan dadin, segregaziorik egon ez dadin. “Eta hezkuntza eragileok ere egon behar dugu Eskolatze Batzordeetan, ez soilik teknikariek”\nGai honi erantzun oso bat emateko berariazko lege bat egin beharrean Hezkuntza Lege berri bat behar dela defenditu du, eta Hezkuntza Sailak asteon esandakoari ongietorria eman dio. Hezkuntza legeari itxaron gabe, ordea, ikastolek urratsak egiteko asmoa dutela adierazi du Tellituk: “Iragan maiatzean eta ekainean eskualdez eskualde bildu ginen, besteak beste, gai hau aztertu eta denon artean proposamenak lantzeko. Udazken honetan plazaratuko dugu gure proposamena”.\nIkasturte hasiera hau berezia izan baldin bada, hori Seaskarentzat izan da batez ere. Egoera gazi gozoa bizi dute, ikastolak etenik gabeko hazkundean baitira, baina, era berean, Frantziako Gobernuak jartzen dizkien oztopoei aurre egin beharrean baitira. Seaskako hezkuntza komunitatea borrokan ari da Parisek eman nahi ez dituen irakasle postuak lortzeko (25 aurtengo ikasturtean). “Metropolitik periferia gobernatzen dabilen kolonialista baten gisan ari da jokatzen Macron presidentea Seaskarekin”, salatu du Koldo Tellituk, “baina jakin behar du ez duela ikastolen mugimendua itoaraziko”. Eta hau erantsi du: “Sufriarazi gaitzake, une gogorrak igaroarazi ere bai, baina ikastolen mugimenduak tinko eutsiko dio erronkari, eta eutsiko diogu tokiko erakundeen inplikazioa bultzatuz, Euskal Herriko administrazioen konplizitatea eta euskal herritarren sustengua bilatuz, eta, nola ez, ikastolen eta ikastola komunitatearen elkartasun mekanismoen bitartez”.\nIparraldeko ikastolen borroka aspaldikoa da. 2019an Seaskak 50 urte beteko ditu, eta etengabeko borroka izan da mende erdi honetakoa. Borroka horren adierazle den familia bereko hiru belaunaldi igo dira oholtzara: Seaskako lehen andereñoa izan zen Libe Goñi Garate, bere alaba Irati Salaberria Goñi gaur egun Seaskako irakasle dena, eta Lore eta Maiana bilobak ikastolako ikasle direnak. Haiek azpimarratu dute, une gogorrak bizi arren, ikastolak inoiz baino indartsuago daudlela Iparraldean (36 ikastola eta ia 4.000 ikasle), eta tinko eutsio diotela.\nEkitaldia Atarrabian egin da, eta bertako Paz de Ziganda ikastolako ikasleak ere protagonista izan dira ekitaldian. Ikastolako abesbatza eta dantza taldea arduratu dira ekitaldiari ukitu ludikoa emateaz, eta gogotsu jardun dute taula gainera igo diren 50 ikasleak.


Zortzi eta hamar urte bitarteko neska-mutikoentzako bost aplikaziorik onenak - Euskaltel\nZortzi eta hamar urte bitarteko neska-mutikoentzako bost aplikaziorik onenak\nSmartphonea nola erabili behar duten irakatsi behar diegula gure seme-alabei, behin eta berriro ari gara horren garrantzia azpimarratzen. Izugarrizko aukera dago aplikazioen munduan. Bost onenak hautatu ditugu guk.\nIngelesa, frantsesa, alemana, italiera, portugesa edo katalana ikasteko aplikaziorik onenetako bat. 50 milioi deskargatik gora ditu, eta doakoa eta intuitiboa da. Modulutan banatuta daude ikastaroak , non gramatika-, entzumen-eta itzulpen-ariketak egin behar diren, besteak beste. Modulu bakoitza amaitzean, azterketa bat egin behar da hurrengo mailara igotzeko.\nBi ezaugarri hauengatik da interesgarria Duolingo aplikazioa: batetik, egindako akatsen zuzenketak ikusteko eta, horrenbestez, haietatik ikasteko aukera ematen duelako; bestetik, gure helburuen arabera antola ditzakegu ikastaroak, eta gure aurrerapenaren martxa erakusten digu.\nAndroid, iOS, Windows Phone eta webgunerako eskuragarri.\nIrabazi-asmorik gabeko aplikazioa hori erabiliz, zenbait gai ikas daitezke, batez ere matematika, fisika, kimika eta historia. Lau mila bideotik gora erabiltzen ditu horretarako, eta 100.000 ariketa interaktibotik gora. Haurrentzako eta helduentzako da aplikazio hori. Gainera, gure seme-alaben aurrerapenen berri jakiteko, mezu elektronikoak bidaltzen dizkigu. Haurrentzako eta helduentzako da aplikazio hori. Gainera, gure seme-alaben aurrerapenen berri jakiteko, mezu elektronikoak bidaltzen dizkigu.\nAndroiderako eta iOSerako dago erabilgarri. WEBgunerako bertsioa ere badu. Ariketak sinkronizatu egin daitezke, eta utzitako une hartantxe berreskuratu, bai smartphonearen bai webgunearen bidez.\n3. Lightbot: Code Hour\nTeknologia etengabe berritzen ari den honetan, funtsezkoa da, etorkizunerako, programazio-hizkuntza menderatzea. Gazteak mundu horretan murgiltzeko aplikazio bat dugu Lightbot; zenbait jokoren bidez irakasten du programazioaren logika.\nHogei maila ditu doako bertsioak; ordainpekoak, berriz, 50. Puzzleak osatu behar dituzte haurrek, harik eta robot txiki batek bonbilla pizten duen arte. Jarraibide logikoak eman behar zaizkio robotari.\nMundu horretan barneratzen gaituzten aplikazio ugari daude, eta horietako bat dugu Lightbot. Milioi-erdi deskarga ditu. Beste gomendio bat: Code.org. Ez da aplikazio bat, web-plataforma bat baizik. Zenbait joko eta gida ditu, programazioari ekiteko lagungarri guztiak ere.\niOSerako eta Androiderako dago erabilgarri.\nMaiz ohartarazten gaituzte hedabideek geroz eta gazte gehiagok dituztela asalduak beren elikadura-ohituretan. Anorexiaren, bulimiaren eta beste elikadura-asaldu batzuen tratamendurako laguntza-aplikazio bat da TCApp, zeinaren bidez bere terapeuta edo medikuarekin etengabe jardun daitekeen harremanetan. Aholkulari medikoak eta nutrizioko adituak ditu, eta 20 ospitale baino gehiagotan probatua dute dagoeneko.\nFuntzionamendu erraza du: bere aldartearen eta emozioen berri ematen du pazienteak, aplikaziotik, eta bere elikadura-ohiturei buruzko informazioa bidaltzen. Berehalakoan jasotzen du medikuak informazio hori; honenbestez, pazientearen jarraipen zehatza egin dezake, eta arrisku-egoerak detektatu.\nMedikuaren aginduz bakarrik erabil daiteke aplikazio hori. Medikuak eman behar dio alta sisteman pazienteari, eta aplikazioa agindu. Hartara, doan deskargatzen du aplikazioa pazienteak.\nSeme-alabek elikadura-arazorik baldin badute, oso lagungarria izan daiteke TCApp aplikazioa.\nAzkenik, berariaz haurrentzako garatua ez den baina aukera ugari eskaintzen dizkien aplikazio batez hitz egingo dugu: Kindleren aplikazioaz.\nAsko laguntzen digute liburuek ikaste-prozesuan. Aberastu egiten dute gure nortasuna, eta kulturaz hornitzen gaituzte. Liburu digitalen katalogo zabala du Kindlek, bai helduentzat bai gazteentzat; irakurketa sustatzen duen aplikazioa dugu, beraz.\nAplikazio hori erabilita, edozein smartphonerekin konekta dezakegu liburu-irakurgailua, eta nonahi eta noiznahi irakurri liburuak.\nGurasoen kontrolak ere baditu, beren adin-tarterako egokiak diren katalogoetara bakarrik sar daitezen neska-mutikoak.


Carole Paternan politologo feministaren “The Sexual Contract”, euskaraz - Nontzeberri\nHasiera/LITERATURA/Carole Paternan politologo feministaren “The Sexual Contract”, euskaraz\nCarole Paternan politologo feministaren “The Sexual Contract”, euskaraz\nElkar argitaletxeak eta Jakinek bultzatzen duten Eskafandra bilduma feministaren barruan, Carole Paternan politologo feminista eta idazlearen The Sexual Contract argitaratu da euskaraz (Kontratu sexuala). Itzulpenaz Maialen Berasategi arduratu da.\nCarole Patemanek Kontratu sexuala bere lanik esanguratsuenean honakoa hau esaten du: “Iraultza frantsesak «liberté, egalité, fraternité» aldarrikatuz ezarritako ordenak kontratu soziala jarri zuen indarrean, ustez askatasunean, berdintasunean eta elkartasunean oinarritzen zen ituna. Baina kontratu soziala ez da askatasunez egiten, ez berdinen artean, ez eta adostasunez ere, ez bada anaidiaren barnean; fraternité ez baita elkartasuna, anaien, gizonen, arteko aliantza baizik. Kontratu soziala libertateari buruzko fikzio politiko bat baino ez da; kontratu sexuala, berriz, menderakuntzari buruzko historia bat. Berez kontratu soziala itun sexual-sozial bat da, gizonezkoek emakumeen gorputzez jabetzeko itundua duten sexurako eskubidea duelako oinarri. Kontratu soziala patriarkatua iraunarazteko itun bat da, eta, horretarako ezkontza, enplegu, prostituzio eta haurdunaldi subrogatuaren kontratuak baliatzen ditu”. Horixe dio sinetsita baitago “demokrazia, sozialismoa eta askatasuna iristeko patriarkatuaren sustraiak azaleratu eta bide antipatriarkal berriak pentsatu behar direla”.\n"BizkaIdatz" lehiaketaren X. edizioko sariak banatu dira


Pedro Gullon eta Javier Padilla: «Desberdintasunen inpaktua ageriago geratzen ari da bigarren olatuan» | Gizartea | Berria\nPedro Gullon, ezkerrean, eta Javier Padilla, eskuinean. J. DANAE / FOKU Tamaina handiagoan ikusi\nKoronabirusa urruneko albiste bat baino ez zenean bururatu zitzaien izurriei buruzko liburu bat idaztea, eta udan argitaratu zuten Epidemiocracia, pandemiaren lehen olatuaren ostean. Madrilen lehen arretako medikua da Javier Padilla (Madril, 1983), epidemiologoa da Pedro Gullon (Madril, 1988), eta biak dira osasun publikoan adituak. Izurrien ikuspegi sozialaz eta politikoaz mintzatu dira liburuan, eta osasun krisiaren lehen lerrotik ikusitakoaz gogoetatu dute elkarrizketan. Aitortu dute «etsia hartuta» eta «nekatuta» daudela, arloko langile asko bezala; besteak beste, neurriez erabakitzeko prozesuetan «lehen arreta eta osasun publikoa gutxiesten» ari direlako sarri.\nLehen olatu arinak dituzten lekuetan bigarren olatuak bortitzagoak izaten dira; ematen du hala gertatzen ari dela, adibidez, Ipar Euskal Herrian. Zergatik?\nJavier Padilla: Hipotesi bat da, bi faktorerekin lotuta. Batetik, jokabidea: katastrofearen bizipena ez denez hain hurbilekoa izan, jarrera eta jokabide batzuk ez dira barneratzen. Eta, bestetik, immunologiaren faktorea: talde babesa ez da soilik aktibatzen herritarren %60 gaixotu direnean, %15-20 direnean ere —berrinfekzioak izan daitezkeen arren— badago gaitasuna kutsatzeak gelditzeko. Intzidentzia handiko tokietan, ia mundu guztiak ezagutzen du kutsatutako norbait, eta, beraz, jarduera sozialak berez murrizten dituzte. Gainera, kontuan izan behar da kutsatze asko eragin dituzten jarduerak ez direla berdinak lehen eta bigarren olatuan; bigarren honetan ageriago geratzen ari da desberdintasunen inpaktua.\nPedro Gullon: Lehen olatuan, birusa hiri handietara iritsi zen, eta gero nukleo txikietan oso azkar hazi zen; etxeko konfinamenduak babestu egin zituen intzidentzia txikiko tokiak, han ere ez zedin zabaldu. Aldiz, bigarren olatuan transmisio komunitario txikiagoa zegoen, baina beste faktore batzuen bidez hasi da, eta horiek oso lotuta daude desberdintasun sozialekin, lan motarekin...\nJ.P.: Eta azalpenik gabeko kasu batzuk ere badaude: Nafarroan zer gertatu den, adibidez, ez dakigu. Oro har, arnas aparatuko epidemiek dentsitate handia izaten dute han, baina tira, gertatzen ari dena azaltzeko gaitasun mugatua dugu, eta zer gertatuko den aurreikusteko, ez dugu batere.\nEsana duzue determinatzaile sozialek eragina dutela gaitza hedatzea dakarten jokabideekin. Zergatik kostatzen da hainbeste horiez ohartzea?\nP.G.: Epidemia honetaz aritzean aipatu dugu hori, baina osasun publikoko diziplinaren borroka garrantzitsuena da: ulertzea nola sortzen diren gaixotasuna edota osasuna eragiten duten jokabideak. Adibidez, gizentasunaren epidemian, asko hitz egiten da gaizki jateaz eta ariketa fisikorik ez egiteaz, baina ez da ia aztertzen ea denboraren erabilerak astirik uzten duen etxean kozinatzeko, edo nola eragiten duen aberastasunaren banaketak elikagai batzuk erosteko ahalmenean, edo hirigintza politikek nola bihurtu gaituzten autoaren mendeko. Auzi ideologiko hori COVID-19an ere ikus dezakegu: jendea kutsatzen ari da enplegu motagatik, lan baldintzengatik edo etxeen ezaugarriengatik, baina elementu punitiboago bat gailentzen ari da, eta errua herritarrei egozten zaie.\nJ.P.: Gobernuei eskatzen ari zaie azkar eta irmo jarduteko; beraz, askoz errazagoa da instituzioek mugikortasuna mugatzea, eremu produktiboan esku hartzea eta, adibidez, telelanera behartzea baino, gobernuek badituztelako tresnak mugikortasunean eragiteko, baina ez patronalarekiko botere harremanak aldatzeko. Auzia egiturazkoa da, baina norbanakoan zentratutako mezuen inflazio bat dago, eta ezkutuan geratzen ari da, adibidez, gertuko batek positibo eman eta lanera behartuta doazen langileen errealitatea.\nP.G.: Gehiegi ari gara aztertzen zerk kutsatu dituen pertsona jakin batzuk, eta ez gara pentsatzen ari zer jardun sozial, ekonomiko eta politiko diren arriskutsu.\nEz dago datu argirik kutsatzeez, baina non ari dira gertatzen?\nJ.P.: Egia da arazoak ditugula kontaktuak aztertzeko: positiboen %85 inguru ez daude agerraldiei lotuta, ez dakigu nondik datozen. Baina, nire ustez, akats bat da eremu bakoitzak kutsatzeetan duen pisuari kopuru bat jartzen saiatzea; besteak beste, osasun publikoko taldeen egiturarekin ezinezkoa delako. Hortaz, garrantzitsua litzateke zentratzea identifikatzen ari garen lekuen ezaugarri komunetan: toki itxiak dira, aireztapen txarrarekin, eta jendea maskara gabe egoten da hizketan edo kirola egiten. Edonola ere, ez du zentzurik esateak etxeetan eta aisialdian kutsatzen ari dela jendea baina lantokietan ez dela ezer gertatzen ari, kontuan izanda herritar askok lan baldintza penagarriak dituztela. Eta esaten badugu lan eremuan ez dela ezer gertatzen, ezkutatzen ari gara batik bat zaintzarekin lotutako lanak: ez dut uste hor segurtasun baldintza guztiak betetzen direnik.\nP.G.: Halere, pertsona bakoitza zehazki non kutsatu den jakinda ere, ez genituzke erantzun guztiak edukiko, hau ez baita kontu matematiko bat, ez datza kutsatze gehien duten lekuak ixtean. Toki batzuetan emango dugun erantzun politikoa balantzan jarri behar dugu toki horiei sozialki emango diegun lehentasunarekin. Adibidez: ez dirudi eskoletan transmisioa areagotzen ari denik, baina gertatuko balitz ere, irekita manten genitzake, gizartearentzat funtsezkoak direlako.\nJ.P.: Hor badago beste kontu bat: kutsatzeak gutxitzeko neurriekin lotutako askatasun eta eskubideak. Tabernak ixtea aipatu denean, jende batek esan du bazkaltzeko planak etxeetan egin daitezkeela, eta hori ezin zaie ukatu. Elkarrekin bizi ez direnen bilerak sei pertsonara mugatzea ez da legezkoa: ez dago kontrolatzeko gaitasunik, ezta zigortzekoa ere, kalean ibiltzea baino ezin baita zigortu. Hortaz, arrisku bera izanda ere, neurri batzuek eragina dute askatasun indibidualetan, eta agian ez dugu muga hori igaro nahi izango.\nHala ere, erreala al da esatea tabernetan elkartu ezin diren guztiak etxeetan elkartuko direla?\nJ.P.: Ez. Neurriek bi misio dituzte: zuzeneko ekintza eta kontzientziazioa. Tabernen itxiera iragartzen dutenean, jende askok ulertzen du egoera dramatikoa dela —jarduera ekonomiko inportante bat ixteraino—, eta ondorioz, sozializazioa murriztu behar duela.\nEpidemietako lehen neurria izaten da eskolak ixtea. Oraingo ikuspegitik, erabaki egokia izan zen martxokoa?\nP.G.: 2009ko gripearekin bezala egin zen martxoan, agian erosotasunagatik, eta pentsatzen delako umeen ezaugarriek —elkar ukitzen dute, maskara gabe hitz egiten dute...— arriskuan jartzen dituztela. Martxoan erabaki hori hartu zuten hainbat erkidegok alarma ezarri baino lehen, eta sentsazioa eman zuten zerbait egiten ari zirela. Egia da ez genekiela ezer gaixotasunaz, eta ordutik hainbat gauza ikasi ditugula. Eta horietako bat da eskolak ixtea oso larria dela termino sozialetan, haurrentzat eta gurasoentzat. Orain, eremu horren garrantzi sozialaren arabera jokatu behar dugu eta irekita mantendu.\nIpar Euskal Herria konfinatuta dago, eta Hegoaldean ere mehatxu hori dago. Ba al dago erdibideko neurririk?\nJ.P.: Egun ia denari esaten diogu hala, baina konfinamendua baldin bada mugikortasuna etxeko eremura mugatzea eta jarduera ekonomiko ez-funtsezkoak etetea, bai, badaude erdibideak; are, ikusten ari gara leku batzuetan kutsatzeen kurba jaisten edo egonkortzen ari dela konfinatu beharrik gabe. Maiz entzuten dugu etxeko konfinamendua dela eraginkortasuna izan duen neurri bakarra, baina egiaz, eraginkorra izan da egin dugun gauza bakarra izan delako. Eta diskurtso horrek ezkutatzen du konfinamenduak osasunean duen inpaktua. Etxealdia saihesteko neurri zehatzena da aztarnari talde sendo bat edukitzea, kontaktuak ahalik eta azkarren detektatzeko eta bakartzeko. Eta erdibidean badaude hainbat aukera: hala nola jarduera ekonomiko ez-funtsezkoak eta ostalaritza ixtea.\nP.G.: Jarduerak mugatzean dago giltza. Osasun arloan hartzen ditugun neurri guztiek dituzte bigarren mailako efektuak, eta horiek murriztera jo beharko genuke. Badago konfinamenduaren nolabaiteko erromantizazio bat, eta pribilegiotik eskatzen da sarri: ez dizulako buru osasunean eragin, ez duzulako genero indarkeriarik jasaten edo ez duzulako arazo ekonomiko handirik izan... Etxeko konfinamendura joko badugu, bigarren mailako efektuei aurrea hartzen saiatu behar dugu: adibidez, errenta unibertsal eraginkor bat abiatuz zailtasun ekonomikoei aurre egin ahal izateko; pertsonen zaintza baimenduz, ezin baititugu adinekoak berriro bisita gabe utzi; eta autozaintza bideratuz: kalean kutsatzea zailagoa bada, ezin da ariketa fisikoa debekatu.\nNeurriak ez zorrozteko, gobernuek argudiatu izan dute ZIUetako oheetan oraindik badela lekua. Horrek zeharka dakar onartzea jende gehiago gaixotuko dela? Egokia da irizpide hori?\nJ.P.: Intzidentzia maila jakin bat onartzen dugunean, hilabete geroago heriotza kopuru jakin bat izango dela onartzen dugu; lotura horretaz kontziente izan behar da. Era berean, kutsatzeen ondoriozko heriotzak saihesteko har daitezkeen neurriek, segur aski, heriotza gehiago eragingo dituzte etorkizunean; izan ere, badakigu, adibidez, atzeraldi ekonomikoak inpaktu handia duela osasunean. Osasunaren eta ekonomiaren arteko zirkulu horretan jokatu behar dugu. Gainera, Espainian indarrean diren osasun sistemetan ZIUetako ohe kopurua nahiko apala da, baina ez da defizit bat, baizik eta ezaugarri bat; hain justu horregatik, gure esku hartzeak ZIUra iritsi aurreko faseetan zentratu behar lirateke, hau da, osasun publikoan eta lehen arretan, hor baitago gure indargunea.\nAzken asteetan protesta ugari izan dira, eskuineko zein ezkerreko sektoreek deituta. Nola ikusten dituzue?\nP.G.: Aurrez hor zeuden desberdintasun asko azaleratu ditu pandemiak. Halere, bi protesta mota sortzen ari dira: batetik, soilik askatasun indibidualak mugatzearen aurka doazenak, eskuin muturrarekin eta goi klasearekin lotuta; baina, bestetik, jende askok salatu du krisiaren erantzuna ez dela ematen ari babes sozial nahikoa, edo ez dela osasun sistema babestu. Eta horien aurrean ezin gara entzungor izan.\nJ.P.: Pandemia ezin da izan justizia sozialaren aldeko borroka abolitzeko aitzakia totalizatzaile bat. Hori argi izan behar dugu, mobilizazio horiek osasunerako eskubidearen parte baitira.\n«Ezin inor salbu egon, denok salbu ez bagaude», diozue liburuan. Komunaren ikuspegia babesteko aldarri bat da?\nP.G.: Ikuspegi soilki utilitarista batetik, pertsona bat babesteko ere kolektiboa nola dagoen pentsatu behar da. Bigarren olatuko agerraldi asko, adibidez, aldizkako langileen artean hasi dira, bizi baldintza tamalgarrietan daudelako.\nJ.P.: Pandemia da gizarteko interdependentziaren adibiderik onena: kausa sozial, ekonomiko eta politiko argiak ditu; beraz, eremu sozial, ekonomiko eta politikoek duten ezaugarri kolektiboetan esku hartuz aterako gara soilik. Batez ere, ez dagoelako salbatuko gaituen neurri indibidualik; txertoak ere ez digu immunitaterik emango, denok jarri ezean.


FANT-EK JARDUERA PARALELOEN ASKOTARIKO PROGRAMAZIOA PROPOSATZEN DU BERE 27. EDIZIORAKO | FANT Bilbao\nFANT-EK JARDUERA PARALELOEN ASKOTARIKO PROGRAMAZIOA PROPOSATZEN DU BERE 27. EDIZIORAKO\n2021eko maiatzak 5 / Berriak.\nBilboko Zinemaldi Fantastikoak 27. edizioa ospatuko du maiatzaren 7tik 16ra, eta pantaila handiko proiekzioez gain, Drakularen omenezko erakusketa bat ere izango du. Erakusketa horretan 25 artistak parte hartuko dute eta Zabalguneko eraikinean ikusi ahal izango da maiatzaren 5etik 13ra.\nAzkuna Zentroko Bastida aretoak larunbatean 8an Santiago Aguilarren “Operación Torremolinos. El cine español de superagentes (1965-1967)” liburuaren aurkezpena eta eta Borja Cresporen “La hora caníbal” podcast-aren zuzeneko grabazioa hartuko ditu. Gainera, hilaren 9an, igandea, “Akelarre” saridunaren unibertsoarekin topaketa ospatuko da, Nerea Torrijos, Aránzazu Calleja eta Maite Arroitajauregiren eskutik.\nProgramatutako azken jarduera berezia hilaren 13an izango da, ostegunean, Campos Elíseos Antzokiko Kupula Aretoan. Gorka Agirrek, efektu berezietan aditua, masterclass bat emango du makillaje-efektuei eta zinemako pertsonaia bat sortzeari buruz.\nBilboko Udalak antolatzen duen FANT – Bilboko Zinemaldi Fantastikoak, 27. edizioa ospatuko du maiatzaren 7tik, ostirala, hilaren 16ra. Edizio berri honetan, pantaila handiko proiekzioetatik haratago hedatzen da eta jarduera paralelo ugari proposatzen ditu ikusleekin egoteko, zinema-aretoen inguruan ez den giro batean.\n“ODOL TINTA – BANPIROARI OMENALDIA” ERAKUSKETA\nLehenengo proposamenerako, Zabalguneko eraikina izuz jantziko da maiatzaren 5etik aurrera, “Odol Tinta – Banpiroari Omenaldia” erakusketarekin, banpiroa protagonista dela.\nOdola xurgatzen zuen pertsonaia mitikoa, bere erotismoaren eta misterioaren aureola, oso presente dago Borja Crespok komisario duen erakusketa honetan. Erakusketarako, komikiarekin, ilustrazioarekin eta diseinuarekin lotura duten pisuzko eta talentu handiko hogeita bost artistek fantasiazko generoaren funtsezko ikono horretan inspiratutako irudiak egin dituzte, Bram Stoker idazleak sortutako Drakula betierekoa ardatz hartuta.\nHala, “Odol Tinta – Banpiroari Omenaldia” erakusketan, Higinia Garay, Quan Zhou, Raquel Alzate, Laura Perez, Josune Urrutia, Ane Pikaza, Irene Marquez eta Conxita Herreroren arte banpiriko argitaragabea biltzen du erakusketak, Carla Berrocal, Natacha Bustos, Olga de Castro, Sara Bea Delgado, Genie Espinosa, Ana Galvan, Susanna Martín Raquel Meyers, Klari Moreno, Mamen Moreu, Mireia Pérez, Miriampersand, Ana Oncina, Ana Belén Rivero, Clara Soriano eta Sandra Uveren inoiz ikusi gabeko banpiro-arteaz gozatu ahal izango da.\nAsteburua hitzorduez beteta etorriko da. Lehenengoa MAIATZAREN 8koa izango da, Santiago Aguilar Bilbora iristen denean “Operación Torremolinos. El cine español de superagentes (1965-1967)” liburua aurkezteko. Liburu honek hirurogeiko hamarkadaren erdialdean James Bonden lehen filmetako errebosioan sortutako euroespioien filmetan izandako parte-hartzea aztertzen du.\nAurkezpena Azkuna Zentroko Bastida aretoan izango da, 12:30ean.Leku-kopurua mugatua izango da eta gonbidapena beharko da. Gonbidapena AZ-ko Infopuntuan eskuratu ahal izango da egun bereko 11:30etik aurrera.\nAurkezpen horren ondoren, 13:30ean, Borja Crespok zuzenean grabatuko du leku berean “La hora caníbal” podcast-a, adimen urdurientzako irratsaioa. Sarrera doakoa izango da, toki guztiak bete arte.\nTOPAKETA “AKELARRE” UNIBERTSOAREKIN\nProgramazio bereziak MAIATZAREN 9an, IGANDEA, aurrera jarraituko du, eta “Akelarre” unibertsoaren inguruan egingo den topaketarekin.\n11:00etatik aurrera, Azkuna Zentroko Bastida Aretoak Goyaren azken edizioko jantzien diseinu onenaren irabazleak Nerea Torrijosek, eta jatorrizko musika onenaren irabazleek, Aránzazu Callejak eta Maite Arroitajauregik (Mursego) hartuko ditu. Topaketa honetan, Pablo Agüeroren film luze sariduna ekoizteko prozesuak azalduko dituzte.\nLeku-kopurua txikia izango da eta gonbidapenak AZeko Infopuntuan jaso ahal izango dira, egun bereko 10:00etatik aurrera.\nMASTERCLASS GORKA AGUIRREREKIN\nAzkenik, MAIATZAREN 13AN, OSTEGUNA, Campos Antzokiko Kupula Aretoan, masterclass bat ospatuko da makillaje-efektuei eta zinemako pertsonaia bat sortzeari buruz, Gorka Aguirrek emana. Aguirrek, 25 urtetik gorako esperientzia profesionala du zinemaren, antzerkiaren eta telebistaren sektorean. Han, makillaje protesikoak, animatronics eta dummies sortzen aditua da, eta, besteak beste, “Gernika”, “La mina”, “Loreak” eta “Lasa eta Zabala” filmetan parte hartu du. 2018an, Makillaje Onenaren Goya eskuratu zuen, Ainhoa Eskisabel eta Olga Cruzekin batera, “Handia” filmagatik. Masterclass hau 10:30etik 13:00etara izango da, eta 2 euroko sarrerak ditu salgai esteka honetan.\nFANTen programazioari buruzko informazio guztia bere web ofizialean kontsulta daiteke.\nFANT #BILBAOUDABERRIA2021 udal ekimenaren parte den programetako bat da. Bilbotarrek aisia- eta kultura-planez gozatzeko diseinatua. #BILBAOUDABERRIA2021 hitzordu guztiak higiene- eta osasun-berme guztiekin garatzen dira.


Sutegiko futbolari ohien arteko izarren topaketa - Olazti - Guaixe.eus\nSutegiko futbolari ohien arteko izarren topaketa\nGuaixe 2015-10-22 15:18\nDesagertutako futbol taldeko 75 kide bilduko dira biharko ospakizunean\nGarai batean futbol taldea zegoen Olaztin, Sutegi futbol taldea, hain zuzen. 1975. urtean sortu zen, eta 18 urte inguru iraun zuen bere ibilbideak. “Garai haietan Erregionaleko 2. maila zegoen, mailarik baxuena, eta bertan hasi zen Sutegi. Baina Erregionaleko lehen mailara igotzea lortu zuen eta han aritu zen taldea, desagertu arte. Futbol zelaia “Alto de la via” deitzen genion tokian zegoen, Azpikokamio dermioan. Sekulako giroa egoten zen, jende pila bat joaten zen futbol zelaira” kontatu digu Alberto Landa futbolari ohiak. Urteak pasa ahala, gauzak aldatu ziren. “Futbol zelaia jabetza pribatukoa zen eta zesioa bukatu zenean ez zen gehiago berritu. Horrela, Olaztiko udal dermioan, Arkinorruti industrialdean, Ziordiko dermiotik gertu egin zen zelai berria. Baina herritik urruti zegoen, jendea ez zen horrenbeste zelaira joaten… eta hor hasi zen taldearen beherakada. Jokalariak bageunden, baina zuzendaritzan ere erreleborik gabe geratu ziren eta azkenean Sutegi taldea desagertu zen. Orduko oso oroitzapen onak ditugu eta polita iruditu zaigu Sutegi futbol taldeko jokalari eta zuzendaritza taldeko kide ohiak biltzea, garai haiek oroitu eta egun polita pasatzeko” gaineratu du Landak.\nTopaketa larunbatean eginen dute, Olaztiko Erburua kiroldegian. 11:30ean egun areto futbolean eta futbol 8an aritzen diren Sutegi taldeko neska-mutikoen arteko partida izanen da. “Gu ez gara ariko, badaezpada” dio, irribarrez, Landak. Ondoren, Sutegi futbol talde ohiko kideek talde argazkia aterako dute –75 jokalari eta juntako kide ohi inguru bilduko omen dira–eta neska-mutikoei baloi bat banatuko diete. “Futbolari ohi gazteenak 46 urte izango ditu eta helduenak 66 inguru” adierazi du Landak. Ondoren bazkaltzera bilduko dira, Erburua kiroldegian. Garai bateko pasadizoak gogoratzeko eta argazki zaharrak ikusteko tartea izanen da bertan.\nSutegi futbol taldea da Olaztin desagertu zena, baina izen berarekin egun Sutegi klubak eta elkarteak jarraitzen dute, hainbat kirol lantzen dituztenak, areto futbola, futbol 8a eta irristaketa, tartean.


Ekainak 25: Michael Jackson | Eduplaneta Musical\nEkainak 25: Michael Jackson\nPublicado el 25 junio 2013 por biotzf\nMichael Joseph Jackson (Gary, Indiana, AEB, 1958ko abuztuaren 29 – Los Angeles, AEB, 2009ko ekainaren 25) pop-abeslari estatubatuarra izan zen. “Poparen Erregea” ezizenaz ezaguna zen.\nBost urterekin anaiekin batera “The Jackson Brothers” taldea osatu zuen, gerora “The Jackson Five” izango zena.\nBakarlari moduan, ibilbide arrakastatsua eduki du, “Thriller” (1982) diskoa izanda historiako salduena munduan (51 milioi ale), 13 Grammy Sari eskuratuta eta 13 “number-one single” lortuz AEBetan, besteak beste. “Thriller”, “Billie Jean”, “Beat It”, “I Just Can’t Stop Loving You”, “Bad” eta “Black or White” haren abestirik arrakastatsuenen artean daude. Abestiak plazaratzeko bideoak bereziki zaindu zituen, sarri bideogintzako azken teknikak erabiliz, morphing delakoaren efektua kasu.\nRock and Roll Hall of Fame-n bi aldiz sartu zen, “The Jackson 5″ garaian eta bakarlari moduan.\n2009ko ekainean bihotzeko baten ondorioz zendu zen.


Goizuetan indarrak hartuta eta txistularien deiari erantzunez, etxez etxe ibili dira Errege Magoak - Urumea - Kronika.eus\nGoizuetan indarrak hartuta eta txistularien deiari erantzunez, etxez etxe ibili dira Errege Magoak\nHernaniko hiru txistulari, etxeko balkoitik 'Erregeak datoz' pieza eskaintzen atzo, Errege Magoei deia egiteko.\nXalto eskolako frontoian egin zuten agerraldi bakarra atzo, baina haiekin gogoratu ziren Hernaniko txistulariak ere.\nErrege eguna da gaur, eta goizean goizetik zabalduko dira irribarreak, opariekin batera, Urumea bailarako etxeetan. Horretaz arduratu baitira, gau osoan etxez etxe lanean ibilita etengabe, Errege Magoak.\nAtzo arratsaldean, Goizuetan egin zuten agerraldi bakarra, Xalto eskolako frontoian. Felix Loiarterenak dira argazkiak.\nPandemia dela eta, segurtasunagatik aurten ez dira izan Hernanin, Errege egunaren bezperan. Baina goizuetarrekin bildutako indarrak, nahikoa izan dituzte bailara osoko etxeetara iristeko, hutsik egin gabe.\nGainera, dei berezi bat ere jaso zuten Hernanitik: herriko txistulariek, Erregeak datoz pieza eskaini zuten arratsaldean, etxeetako balkoietatik, Errege Magoei ongietorria emateko. Bideoa ere grabatu zuten, etxetik etxera elkarrekin joaz.


Astelehenean hasiko dira Asier Errasti Eibarko 21. film laburren jaialdiko emanaldiak - etakitto.eus\nAstelehenean hasiko dira Asier Errasti Eibarko 21. film laburren jaialdiko emanaldiak\nETA KITTO 2020, Aza 04\nPlano Corto Elkarteak eta Udalak antoltzen duten Asier Errasti Eibarko 21. film laburren jaialdiaren edizio honetan 131 lanek hartu dute parte, Javier Agirresarobe saria eskuratzeko lehian. Aurkeztutako laburmetraiak azaroaren 9tik, astelehenetik barixakura ikusi ahal izango dira, 20:00etatik aurrera. Barixakuan, bestalde, bi emanaldi eskainiko dituzte, lehena 17:00etatik 19:00etara eta bigarrena 20:00etatik aurrera. Sariak banatzeko ekitaldia, berriz, zapatuan (azaroak 14) izango da, 19:30ean.\nColiseo antzokian izango dira proiekzioak eta sarrera doan izango da. Hala ere, edukiera kontrolatzeko gonbidapenak eskuratu beharko dira. Coliseo antzokiko lehiatilan, astelehen eta barixakuetan (17:30etik 19:30era) eta emanaldiak hasi aurretik, 19:00etatik 20:00etara jaso daitezke eta, bestela, interneten, Kutxabank zerbitzuaren bitartez. Antolatzaileek gonbidapenak gordetzeko eskatu dute, Artola jatetetxerako afaria zozketatuko dute-eta. JARRAIAN DAUKAZUE EGITARAU OSOA:\n« Auto batek istripua izan du San Juan kaleko kontenedore baten kontra Txema Garcia-Vianaren “Pentaedroa” izan dute hizpide Idazlearekin Harixa Emoten-eko azaroko saioan »


Goxo-goxo sukaldatu nahi dutenentzako bloga\nZenbat denbora behar du 4 kiloko urdaiazpiko batek egosten?\nZenbat denbora behar da 4 lb hezurrik gabeko urdaiazpikoa prestatzeko? Jarri urdaiazpikoa gozogintzako ontzi batean 1/2 kopa urarekin. Estali aluminiozko paperarekin. Labean 325 °F-tan, gutxi gorabehera 20 eta 30 minutuz libra bakoitzeko, berotu arte. Hornitu urdaiazpikoa orain edo glaseatu honela: kendu papera urdaiazpikoari. Nola prestatu 4.4 kilo bat...\nKategoriak Beste erabilgarria\nNola ziurtatu hirugiharra egosi dela?\nAxola al du hirugiharra gutxi egosirik egoteak? Bacon oso azkar egosten da seguru. Behin opakua dagoenean, segurua da jatea. Hirugihar gordinak berez arrisku txikia du, behar bezala ondu bada. Egosi ez bazen ere, nekez egingo duzu kalterik. Dagoeneko prestatuta al dago dendako hirugiharra? Beraz…\nIzoztutako boerewor-ak prestatu al ditzakezu?\nZein da boerewor-ak prestatzeko modurik onena? Erabili koilarakada bat oliba olio zartagin batean eta utzi boerewors su baxuan egosten. Bero baxuak boerewors uniformeki egosten utziko ditu alde bakoitza gorritzen den bitartean. Alde bakoitzeko 10 minutu inguru nahikoa izan beharko luke guztira 20 minuturako. Nola egin …\nZure galdera: Zein da barazki egosi edo gordina osasuntsuagoa?\nHobe al da barazkiak gordinik edo egosita jatea? Barazki gordinak jateak folato eta uretan disolbagarriak diren bitamina-maila ezin hobeak eskaintzen dizkio gorputzari, hala nola C bitamina… Hala ere, barazki egosietako mantenugaiak errazagoak dira digeritzen eta xurgatzen. Barazki egosien zuntz leunak E bitaminak askatzen ditu ...\nNola aldatzen dira barazkiak egosten direnean?\nNola aldatzen dira barazkiak egosten direnean? Nola aldatzen ditu sukaldaritzak barazkiak? Barazkiak sukaldatzeak landareen zelulen hormak apurtzen ditu, zelula horma horiei loturiko mantenugai gehiago askatuz. Egositako barazkiek gordinak baino antioxidatzaile gehiago eskaintzen dituzte, betakarotenoa, luteina eta likopenoa barne. Egositako barazkiek ere mineral gehiago ematen dute. Barazkiak mantenugaiak galtzen al ditu...\nGaldetu duzu: nola prestatzen duzu txikitutako suediarra mikrouhinean?\nZenbat denbora behar du suediarrak mikrouhinean egosten? Jarri zure suediera osoa mikrouhin labean. Ezarri diala altuan eta mikrouhinak 20 minutuz. Zenbat denbora behar da suediako xerra prestatzeko? Jarri suediera estalitako kazola handi batean. Bete nahikoa ur hotz zatiak ia estaltzeko. …\nZenbat denbora egosi dezakezu txerrikia sukalde motelean?\nAstiro egosi al dezakezu txerrikia denbora gehiegiz? Gehiegi egosi al dezakezu txerria? Zaila da sorbalda-mozketa ondo marmolatua eta koipetsua gehiegi egostea. Dena den, saltsan dauden azidoen ondorioz moztu egin daiteke egosteak gomendatutako egosaldietatik haratago luzeegi jarraitzen badu. Ziurtatu txerriari begiratzen duzula...\n350 urterako espiral urdaiazpikoa prestatu al dezakezu?\nZenbat denbora egosten duzu urdaiazpiko espiral bat 350etan? Berotu labea 350 gradu F-ra. Zartagin txiki batean, jarri urdaiazpikoa laua behera. Estali paperarekin eta labean 45 minutuz. Zenbat denbora egosten duzu urdaiazpikoa 350ean? Berotu labea 350 gradu F-ra. Askatu urdaiazpikoa eta garbitu...\nZure galdera: gozogintza eta sukaldaritza berdinak al dira?\nZein dira sukaldaritza eta gozogintzaren arteko antzekotasun batzuk? Biek trebetasuna eta ezagutza eskatzen dute. Moztu, txikitu, nahastu eta irabiatzeko eskatzen dute biek. Eta biek jateko gauza onak sor ditzakete. Baina sukaldaritza eta gozogintza prozesuak oso desberdinak dira askotan, eta hori oso argi geratzen da haien irakurtzen baduzu...\nZergatik ez dituzu bitxiak jantzi behar sukaldaritzan?\nSukalda dezakezu bitxiak jantzita? Idahoko Osasun eta Ongizate Sailaren arabera, “bitxiek elikagaiak eragindako gaixotasunak eragiten dituzten mikroorganismoak ezkutatu ditzakete eta eskuak garbitzea zaila egiten dute. … Janaria prestatzen duten bitartean, janari-langileek erlojuak, eraztunak, eskumuturrekoak eta besoetako edo eskuetako gainerako bitxi guztiak kendu behar dituzte”. Zergatik ez zenuke…\npage1 page2 ... page888 hurrengo →\nAupa! Samantha naiz. Sukaldaritza Mundua batzen duen mundu harrigarri eta erraldoia da. Mundu honetan, pentsamendu distiratsuak dituen aizto bat hartzen dugu eskuetan maiteak prestatzeko. Eta banakako plateren usainak gure bizitzako unerik zoriontsuenetara eraman gaitzake batzuetan. Sukaldaritza maite eta egin nahi duten guztiak, Ongi etorri!\n© 2022 Sukaldaritza mundua


FAMOUS bezalako pisua galtzeko Perricone dieta Nutri Diet\nLa Perricone dieta pisua galtzeko metodo ezagunenetako bat da gaur egun eta bere izena zor dio dermatologo ospetsua eta izen bereko elikaduran aditua. Dieta honek, ahalik eta denbora gutxienean pisu galera handia agintzeaz gain, hobetzen laguntzen duela ziurtatzen du gogoaren egoera eta kasuan kasuko pertsonaren energia maila handitzeko. Gaur egun oso dieta ezaguna da ospetsu askok jarraitu diote pisua galtzen eta irudi liraina lortu.\nDieta hau dieta mota bat jarraitzen saiatzen da ahalik eta mantenugai gehien eta saihestu uneoro mirari dietak deituriko argaltzeko metodoa. Hala ere oso dieta kritikatua eta gomendagarria errebote efektu arriskutsua duen dieta miragarri bat bezala ikusten duten profesional eta elikadura aditu ugarik.\n1 Zer da Perricone dieta?\n2 Perricone dietako hamar janari taldeak\n3 Perricone dieten eguneroko menua\n4 Perricone dietaren desabantailak\nZer da Perricone dieta?\nPerricone doktoreak badirela adierazi du hamar janari talde kilo kopuru dezente galdu nahi duenaren eguneroko dietan falta ez diren mantenugai mota desberdinekin. Pisua eta kiloak ez galtzeko, dietak ahalik eta gehien saihestea aholkatzen du azukre kontsumoa eta ordeztu beste produktu osasuntsuago batzuekin, hala nola eztia edo stevia.\nGainera, garia edo arto irinak ez kontsumitzea gomendatzen du, mantenugairik ez dutenez eta baitaude kaloria gehiegi gorputzarentzat. Diet mota honetarako debekatuta dauden beste produktu batzuk dira gantz hidrogenatuak margarinarekin edo gurinarekin gertatzen den moduan.\nPerricone dietako hamar janari taldeak\nThe hamar janari talde Perricone dietak defendatzen ditu honako hauek:\nThe Omega-3 gantz azidoak Benetan onuragarriak dira gorputzarentzat, gantz osasuntsuak eskaintzen baitizkiete. Izokina, hegaluzea, sardina edo arrautzak bezalako janarietan aurkitzen dira.\nDauden fruituak zuntzetan aberatsa eta gosea asetzen laguntzen dute sagarrekin eta pomeloekin gertatzen den moduan.\nAguakatea bezalako gantz asko duten fruituak. Gantz hauek gorputzerako osasuntsuak dira eta lagungarriak dira kontrolatu odoleko kolesterola.\nKanela, intxaur muskatua edo kurkuma bezalako espeziak. Perrikonarentzat espeziak ezinbestekoak dira dietan, urruntzen laguntzen baitute azukre maila odolean eta gatzaren ordezko bikainak dira.\nTxilinak badu hanturaren aurkako botere handia eta metabolismoa bizkortzen laguntzen du eta horrek kaloriak modu askoz azkarragoan kentzeko aukera ematen du.\nIntxaurrak, almendrak edo kalabaza haziak bezalako fruitu lehorrak. Aberatsak dira omega 3 koipe osasuntsuak eta proteina kopuru handia dute.\nBabarrunak edo dilistak bezalako lekaleak zuntz eta lagungarri dira koipea erre beste janari mota batzuk baino azkar eta eraginkortasunez.\nJogurta den bezala janari probiotikoa Hesteetako flora hobetzen laguntzen du eta kaltzio ugari ere badu.\nZerealak oloa edo garagarra bezala, benetan elikagarriak dira eta zuntz asko dute.\nBrokolia, espinakak edo letxuga bezalako barazkiak. Elikagai horiek kaloria gutxikoak dira eta bitamina eta zuntzetan oso aberatsa.\nPerricone dieten eguneroko menua\nDietak edatea aholkatzen du 2 edalontzi jaiki bezain laster, modu horretan gorputzean egon daitezkeen toxinak ezabatzen baitira.\nGosaria: Osatuta egon daiteke tortilla bat hiru argi gehi fruta zati bat esne edo jogurtarekin egindako ogi kopa batekin. Ezin duzu ogirik, kaferik edo zukurik hartu.\nbazkaria: Pixka bat izan dezakezu izokin plantxan oliba olioz eta fruta zati batez jositako entsalada berdearekin batera. Garrantzitsua da jaten duzun bitartean 2 edalontzi ur edatea.\nmokadu: Meriendan zehar hartzea komeni da jogurt naturala fruta zati bat eta baso bat ur ondoan.\nAfaria: Atun plantxan jatea baimentzen da oliba olioz eta fruta zati batez jositako entsalada berdearekin batera. Edateko 2 edalontzi afaltzen duzun bitartean.\nGoiz erdian jatea baimentzen da fruitu lehor eskukada bat edo fruta batzuk gosea asetzeko eta otorduan hain gose ez iristeko, ezinbestekoa da egunean bi litro ur edatea gorputza primeran hidratatzeko.\nPerricone dietaren desabantailak\nMirari dieta deritzon beste edozein bezala, emaitza ezin hobeak eskaintzen ditu ahalik eta denbora laburrenean. Zehazki, Perricone dietak batzuk galtzea bermatzen du 8 kilo hilabete bakarrean. Horrek eragiten du jateko ohituretan aldaketarik gertatzen ez bada, beldurragatik galdutako pisu guztia berreskuratzea. errebote efektua. Zalantzarik gabe, dieta mota honen arriskurik handiena da, beraz, ezinbestekoa da ohiturak aldatzea dieta amaitutakoan eta aukeratu ondoren dieta osasuntsua eta orekatua pisu ezin hobea mantentzen laguntzeko ariketa fisikoa praktikatzearekin batera. .\nBeste eragozpen garrantzitsu bat da dieta desorekatua eta ez diola gorputzari beharrezko mantenugai guztiak ematen. Horregatik, arriskutsua da dieta hori denboran luzatzea, gorputzak sufritu dezakeelako osasun arazo larriak.\nDesabantaila eta desabantaila horiek gorabehera, Perricone dieta munduko pisua galtzeko metodo ezagunenetako bat da eta asko daude ospetsua dieta mota hori defendatu dutenak. Horien artean, atzelari sutsuena Espainiako erregina izan da eta hori da Letizia andrea Dieta mota honen iragarkirik onena bihurtu da.\nKilo estra batzuk galtzeko dieta mota hau hastea erabaki baduzu, arreta handia jarri hurrengo bideora izan ere, Perricone dieta ospetsuaren inguruan apur bat gehiago ezagutzen lagunduko dizu.\nArtikuluaren bide osoa: Nutri Diet » Bizirik egoteko hobaria » Perricone dieta\nBeroketaren oinarriak, aholku praktikoak\nArtritisa duten pertsonei sintomak arintzen dizkieten trikimailuak


Ireki da euskararen, hezkuntzaren eta ur-inguruneari buruzko bidaien diru-laguntzak eskatzeko epea - Urnieta - Aiurri.eus\nIreki da euskararen, hezkuntzaren eta ur-inguruneari buruzko bidaien diru-laguntzak eskatzeko epea\nAiurri 2021-07-05 10:10\nTokiko Gobernu Batzarrak 2021eko martxoaren 18an egindako ohiko bilkuran aurten Urnietako udalerrian kultura, euskara, hezkuntza, kirol, haurreria, gazteria eta aisialdiko jarduerak finantzatzeko dirulaguntzen oinarri arautzaileak onartu zituen. Oinarri horiek apirilean argitaratu ziren Gipuzkoako Aldizkari Ofizialean eta ordutik eskaerak egiteko epe batzuk zabalik daude.\nDirulaguntzak hainbat jardueretarako eska daitezke eta uztailaren 1ean ondorengo 3 eranskinen eskaerak egiteko epeak irekiko dira.\nEuskarako ikastaroetako matrikula\nEskatzailea: matrikula epe barruan ordaintzea, Urnietan erroldatuta egotea, ikastatoaren %80ko asistentzia gutxienez, ikastaroaren aprobetxamendu ona izatea.\nEpea: 2021ko uztailaren 1etik irailaren 30era.\nHH-helduen heziketa iraunkorretako ikastaroetarako bidaiak\nEskatzailea: Urnietan erroldatuta egotea, Urnietan eskaintzen ez den maila eta ordutegi bateko ikasle izatea, Andoaingo, Astigarragako, Hernaniko, Lasarte- Oriako edo Usurbilgo HHI-Helduen Heziketa Iraunkorreko zentro bateko ikasle izatea, Derrigorrezko Bigarren Hezkuntzaren Gradua lortzeko ikasle izatea, Derrigorrezko Bigarren Hezkuntzako Graduko ikasketez gain, Buruntzaldeko HHI zentro batek eskaintzen duen beste edozein ikastarotan izena emandako langabetuek ere dirulaguntza hau jaso ahalko dute.\nEpea: ikasturteko lehenbiziko lauhilekoan soilik matrikulatuta egon direnek dirulaguntzaren eskaera 2021eko apirilaren 23 arte aurkeztu ahal izango dute, eta gainontzeko guztiek berriz, eskaera 2021eko uztailaren 1etik 30era bitartean aurkeztu beharko dute.\nUr inguruneko ikastaroak burutzeko bidaiak\nEskatzailea: Urnietan erroldatuta egotea eta Urnietako kirol instalakuntzetan bazkide izatea, Urnietan eskaintzen ez den ur inguruneko ikastaroetan ikasle izatea.\nEpea: 2021eko uztailaren 1etik 30era.\nHiru eranskin horietako dirulaguntzez gain, beste alor batzuetakoak eskatzeko epeak ere zabalik daude.


Ilargia da unibertsoan Lurretik hurbilen dagoen argizagia. Oso erraz behatzen eta ikusten da, ia atmosferarik ez duelako, eta horrexegatik garbi-garbi ageri dira Ilargiaren azaleko gorabehera guztiak.\nHurbiltasun eta auzokotasun horrexegatik agian, antzinako kultura guztietan gurtu izan da Ilargia, izaki misterioz betetzat: sumeriarrek, egiptoarrek, grekoek? adoratu zuten. Gure egunotaraino Ilargiak, edo Ilargi aldiek, beren arauzkotasun finkoaz, eman dute legea hilabetea eta astea neurtzeko, eta haietan finkatu ziren gizonak asmatu zituen lehenengo egutegiak ere.Ilargiaren hurbiltasunak eta ikusterraztasunak egin dute argizagi hori milaka urtetan zeruko gauzaki astronomiko behatuena eta aztertuena. Grekoek, gure aroa baino lehenago, berariazko saioak egin zituzten Ilargiaren neurriak ezagutzeko, LurretikIlargiraino dagoen distantzia neurtzeko, eta haren itxurazko mugimenduak arautzen zituzten legeak argitzeko. Teleskopioa asmatu zenetik aurrera (XVII. mendearen hasieran), aukera handiak izan ziren Ilargiaren azala eta haren ezaugarri fisikoakaztertzeko. XVIII. mendean Newtonek Ilargiaren mugimendua, mugimendu horretan eragina duten faktoreak, eta Ilargiak Lurrean duen eragina azaldu zituen, haren eraginaren adierazpen nabarmena diren itsasaldiak batez ere. Espaziorako ontziak hasi zirenetik, gero eta zehazkiago ezagutu ahal izan da, eta Apolo 11rekin gizonak lehendabiziko aldiz Ilargia zapaldu zuenez gero, are gehiago bizkortu da ezagutza hori; gaur egun aski zehatz deskriba daiteke Ilargiaren barne egitura, eta nahiko ongi ezagutzen dira haren bilakaeraren aldi nagusiak.\nEzagutza horiek guztiak gorabehera, ordea, Ilargiaren jatorria misterio eta ezezagun da oraindik zientzialarientzat, eta galdera handi asko dago oraindik ere Ilargiari buruz argitu gabe: Lurraren zati bat da? Lurraren erakarpenak harrapatutako argizari bat ote? Lurraren inguruko materiaren akrezioz osatua ote da? Ilargia, bere 3.473 kilometroko diametroarekin, Eguzki sistemako seigarren sateliterik handiena da, baina Pluton planeta urruna baino handiagoa da, izatez. Dentsitatea (3,3 g/cm 3 ) Lurrarena (5,5 g/cm 3 ) baino askoz txikiagoa du; horrexegatik hain zuzen, Ilargiaren azalean Lurraren azalean baino sei aldiz txikiagoa da grabitatea. Eta ia atmosferarik batere ez duenez, azaleko hotz-beroak 107°C-tik (egunez) -173°C-ra (gauez) bitartekoak dira.\nHiru hipotesi proposatu dira Ilargiaren jatorria azaltzeko: fisioarena, atzipenarena eta akrezioarena.\nFisioa proposatzen duen teoriaren arabera, hasieran Lurrak izan zuen biratze bizkorrean hartatik askatutako puska bat izango litzateke Ilargia. Hipotesi hori ordea, ezin adostu daiteke Lurraren eta Ilargiaren osaketa kimikoak berdinak ez izatearekin, burdina eta gai hegaskor askoz ere gehiago baitu Lurrak Ilargiak baino. Hasierako biratze bizkor hori ezin adostuzkoa litzateke, gainera, momentu zinetikoaren kontserbazioaren legearekin.\nIlargiaren atzitzearen teoriaren arabera, Ilargia Lurraren hurbiletik igarotzean haren grabitazio eremuak harrapatutako argizagi bat da. Hipotesi honek aise azal dezake zergatik ez diren berdinak Lurraren eta Ilargiaren osaketa kimikoak; baina inoiz horrelako atzitzerik gertatu izateko oso txikia da probabilitatea, eta dinamikaren ikuspegitik ezin adostuzkoa da, gainera, argi eta garbi.\nIlargiaren atzitze hori gertatu ahal izateko arras gelditu beharra legoke harenlastertasuna, haren orbita, berez eliptikoa izango litzatekeena, zirkular bihur ledin. Ez dago, ordea, horrelako gertaera batek izateko beharko lukeen energia eralgitze ikaragarriaren zer eta nolakoak azalduko lituzkeen mekanismorik.\nAkrezioaren edo itsaspenaren hipotesiaren arabera, Lurraren inguruan biraka zebilen hautsez osatua bide da Ilargia. Hipotesi horrek, ordea, ez du azaltzen zergatik den desberdina Lurraren eta Ilargiaren osaketa kimikoa.\nGaur egun zientzialariek dituzten datuetan oinarrituta, orain arte proposatu diren hipotesietatik batek ere ez du Ilargiaren sorreraren azalpen koherenterik eman ahal izan. Edozeinetara ere, badirudi Lurraren inguruko orbita batean espazioko gaien akrezioa gertatu izanaren aldaeraren bat izan daitekeela gauzak ongien azal litzakeen hipotesia. Lurraren eta Ilargiaren desberdintasun kimikoen arazoa hor dago ordea, eta, horrenbestez, Ilargiaren sorrerako akrezioan bildu ziren gaien jatorria argitu beharra dakar. Hori guztia ezkutuan dago oraindik planetologoentzat.\nIlargia orain dela 4.600 milioi urte sortu zen, gainerako planeta guztiak bezala.\nPlaneta arteko nebulosa osatzen duten hautsa eta gorpuzkiak metatuz osatua da.\nGauzaki edo harri horiek elkar jotzen zutenean, lastertasun handiz egiten zuten elkarrekin talka, eta horien energia zinetikoa bero bihurtzen zen talka horietan.\nIlargia handituz zihoan ahala, beste horrenbestean handitzen zen energia hori; eta, hala, akrezioan askatzen zen berohorrek 400 km-taraino urtu du gutxienez Ilargia.\nMagma geruza lodi hori hoztu ahala, kristalizazioak gertatu dira bertan. Mea gairik trinkoenak (burdina eta magnesiodunak) magma itsaso horren hondoraino erortzen ziren; mea gairik arinenak, berriz, gainean geratzen ziren, eta era horretara kontinenteen azala eratu zuten, anortositak alegia (kaltzioa eta aluminioa dute batez ere).\nGeruzen bereizkuntza hori orain dela 4.600-4.400 milioi urte gertatu zen, meteorito jasa gertatzen ari zen garaian (horixe baita, hain zuzen, akrezio aldiaren amaieraren froga, eta horixe akrezio gehieneko aldia ere). Meteorito bonbardaketa hori orain dela 3.800 milioi urte bukatu zen, eta erabat moldatu zuen kontinenteen azala.\nMeteorito talkaz eratutako Ilargiko arrorik handienak, hain zuzen, talka aldi horren bukaera aldekoak dira, eta horietan aurkitzen dira, aurkitu ere, KREEP noritak (K potasioarena, REE, Rare Earth Elements izenetik hartua, Lurrean gai horiek oso bakan direlako alegia, eta P fosfatoarena), lehen aipatu den geruza bereizkuntza aldiko sumendi jardueraren azken eztanda aldiari dagozkionak.\nAldi horretan zehar Ilargia berotuz joan zen geldiro-geldiro, bere gai erradioaktiboen (uranio, torio, potasio 400) desintegrazio nuklearraren ondorioz. Orain dela 3.800 milioi urte fusio partzial ahul samar bat izan zen, mila milioi urte inguruz; fusio horren ondorioz basaltoa azaleratu eta zabaldu zen, eta Ilargiko itsasoak eratu ziren.\nGeroago berriro hoztu zen Ilargia, eta ez zuen bestelako jardunik izan orain dela 2.500 milioi urte ingurura arte, meteorito talkaz sortutako krater bakan batzuk eta lurrikara ahul batzuk salbu.\nItsasoak, kontinenteak eta kraterrak\nIlargiari begi hutsez begiratzen baldin bazaio, orban ilunak ikusten dira, inguruan leku argiagoak dituztela. Teleskopioz begiratzen bada, garbi ikusten da orban ilun horiek ordoki zabalak direla eta meteorito talkaz eratutako krater gutxiago dela horietan bestetan baino. «Itsaso» deitzen zaie orban horiei. Argiuneak, berriz, guztiz menditsuak dira, eta kraterrez josi-josita daude guztiak; «lur» edo «kontinente» deitzen zaie leku horiei.\nKontinenteek Ilargiaren azalaren ehuneko 70 hartzen dute; guztiz erliebe nahasia dute, meteoritoen talkaz eratutako krater eta arro nahaste bat balira bezala. Krater horiekdira, zalantzarik gabe, Ilargiaren ezaugarri morfologikorik behinena, arro horietako batzuek 1.000 kilometrotarainoko diametroa ere izaten baitute. Krater horien jatorria eztabaidagai handia izan zen luzaro.\nBatzuen iritzian sumendiek eginak ziren, beste batzuen iritzian berriz, meteorito talkaz sortuak. Gaur egun gauza segurutzat ematen da meteorito talkaz sortuak direla krater horietako gehienak. Kontinenteak osatzen dituzten gaiak haitz arinak (anortosita deituak) dira batez ere, eta, proportzio txikiagoan, KREEP noritak (hauek ematen diete kolore argia). Haitz horien erradioaktibitatean oinarritutako metodoak erabiliz haitzen adina ezagutu ahal izan da; hala, 4.600-4.400 bitarteko adina finkatu ahal izan da, lehen esan bezala; kontinenteetako kraterren sorrera, berriz, Ilargiaren sorreratik bertatik orain dela 3.800 milioi urte ingurura arte luzatzen da; data horietatik hona ez da kontinente berriagorik aurkitu.Itsasoek Ilargiaren azalaren ehuneko 30 hartzen dute; Ilargiak Lur aldera duen aldean daude denak; orban ilun biribil antzeko gisa ikusten dira Lurretik. Morfologiaz leunak dira; oso krater gutxi dituzte meteorito talkaz eratuak. Itsaso hauek Ilargiaren lekurik beherenetan daude, eta badirudi kater eta arro sailak estaltzen dituztela (horregatik dira, hain zuzen, biribil samarrak); zenbaitetan uharte gisakoak dituzte zabaldiaren mailatik gora irtenak.\nEzaugarri horiek direla eta, hain zuzen, eta jatorri bolkanikozko egitura asko daudelako, pentsa daiteke galdaz osatuak direla itsaso horiek, eta galda hori, behereneko lekuak estalirik, gogortu zela. Badirudi Ilargitik ekarritako erakusgarrien analisiak on egin duela hipotesi hori. Ilargiko itsasoak basaltozko labaz osatuak dira, izan ere; 8 km-tarainoko loditasuna izan dezakete, eta 1.000 km-tarainoko isuriak ere badira inoiz.\nOrain dela 3.700-3.000 urte bitartean koka daitekeen sumendi aldi baten ondorioa dira, itxura denez, basalto horiek.\nOndoriotzat atera daiteke, bada, kontinenteak, kraterrez josiak, zaharragoak direla, argi eta garbi, itsasoak baino, itsasoetan, hain zuzen, meteorito talken askoz ere aztarren gutxiago baitago kontinenteetan baino. Horregatik, bada, gaur egun zientziak dituen ezagutzetatik ondorioz atera daiteke zuzeneko erlazioa dagoela eremu baten adinaren eta hartan den krater kopuruaren artean: zenbat eta krater gehiago, eremua zaharrago. Erlazio hori ongi zehaztu ahal izan da Ilargirako, hara bidalitako espedizioetatik (Apolo 11, Apolo 17, etab.) ekarri diren erakusgarriei esker, eta Eguzki sistemako beste argizagi batzuetako azalaren adin erlatiboa ezagutzeko erabiltzen da, Marte, Merkurio, Artizarra edo Jupiter eta Saturnoren planeta erraldoien azalarena ezagutzeko, adibidez.\nIlargia Lurraren inguruan dabil biraka; 27,32 egun behar ditu bira osoa egiteko.\nLurraren eta Ilargiaren arteko batez besteko distantzia 384.317,2 km-koa da zehatz.\nHarrigarria da K.a. II. mendean Hiparko Nizeakoak distantzia hori neurtu eta 384.000 km-koa zela baieztatu izana. Ilargiak Lurraren inguruan duen translazio mugimendua aski konplexua da izatez, Lurraren eta Eguzkiaren grabitazio erakarmenek Ilargiaren mugimenduetan eragiten dituzten gorabeherengatik. Ilargiak errotazio zuzeneko mugimendua du gainera, bere biraketa mugimenduarekin zehazkibat datorrena. Errotazio gatibu esaten zaion gertaera horrek, hain zuzen, bi ondorio nabarmen ditu: alde batetik Ilargiak alde bera erakusten dio beti Lurrari, hemisferio bera alegia, eta bestetik Ilargiaren «egunak» eta «urteak» luzera bera dute, Lurreko 23,32 egun hain zehatz.\nIlargiaren errotazio horren eragin ikusgarriena Lurreko itsasaldiak dira. Grabitazio unibertsalaren legeak agintzen duenaren arabera, bi masa aurrez aurre jarriek, bereizten dituen distantziaren koadroaren alderantzizkoaren arabera erakartzen dute elkar. Ilargiak Lurrari eragiten dion indar horrek gorarazten du itsasoa; horretan Eguzkiak ere badu eragina, jakina.\nIlargiak Lurrean itsasaldiak eragiten dituen bezalaxe, lurrak ere eragiten ditu «itsasaldiak» Ilargian. Ilargiko itsasaldi horien eragin nagusia haren barrenean gertatzen diren ikarak dira, seismoak alegia. Ilargiaren ikaraldi horietan oinarrituta, eta haren grabitazio eremua aztertuz, Ilargiaren barne egitura ezagutu ahal izan da. Izan ere, seismo uhinen zabaltze lastertasuna uhinak igarotzen duen gaiaren ezaugarrien eta haien tenperaturaren araberakoa da. Lurraren grabitazio eremuan gertatzen diren gorabeherak aztertuz, Ilargiaren barrenean masak nola banatzen diren aztertu ahal izan da, eta era horretara bildutako datu guztietan oinarrituz argizagi haren barne egituraren eredu bat eratu eta finkatu ahal izan da orobat. Horretarako guztiz mesedegarrriak izan dira Apolo programaren garaian Ilargian utzi ziren eta hamar urte inguruz martxan egon diren sismografoek bidalitako datuak. Azalera agertzen den geruza, anortositaz osatua, kontinenteak alegia, basaltoz estalita dago han eta hemen (itsasoak). Azal-azaleko geruza (10 m inguru lodi), Ilargiko erregolito deitua, meteoriko talkaz xehetutako geruza da.\nIlargi azalaren loditasuna 50 km-tik (Lurrari begira duen aldean), 100 km-tarainokoa da (ikusten ez den aldean). Mantua Lurrekoaren antzekoa da osagaiez (peridotoz osatua), eta eten bat du 1.000 km inguruko sakontasunean. Gaineko mantua hotzago dago eta zurrunagoa da azpikoa baino. Ilargian gertatzen diren ikara gehienen fokoak geruzen arteko eten horretantxe aurkitzen dira. Ilargiak eremu magnetikorik ez duenez, uste izatekoa da, Ilargiak erdigunerik badu, oso metal gutxi izango duela gune horretan.Ilargiaren jatorriari buruzko hiru teorien azalpen grafikoa.


IRUN, 2019ko SANPEDRO ETA SAN MARTZIALEZ GOZATZEKO PREST : Zazpi aldizkaria\nIRUN, 2019ko SANPEDRO ETA SAN MARTZIALEZ GOZATZEKO PREST\nEka, 2019 Irun, fiestas, San Marcial\nIrungo Udalak parte hartzeko 140 proposamen inguruz osatutako programa bat prestatu du, hiriko hainbat entitaterekin elkarlanean.Urtero bezala, jaietako agur ofiziala ekainaren 23an izango da, 21:30ean; oraingoan, Realarekin Erregina Kopa irabazi zuten irundarren eskutik.\nHainbat ekimen programatu dira, Kultura Arloak koordinatuta: guztira, aurreko egunetan izango diren proposamenak gehituta, 140 jarduera. Udalak 72 antolatu ditu, eta 68 hiriko 49 entitate eta elkartek ekarriko dituzte. Programa aurrera eramateko aurrekontu edo zenbatekoa 400.000 euro ingurukoa da.\nBerriro ere haurrentzako atrakzioak izango dira erreferentzietako bat, eta hiriko sei auzotan jarriko dira, txandaka: Katean, Behobian, Anzaranen, Larreaundin, Anakan eta Belaskoenean. Gainera, haurrentzako ikuskizunak izango dira, baita familia osoarentzako emanaldiak ere, hala nola kale antzerkia, dantza emanaldiak eta, beti bezala, erraldoi eta buruhandiak eta haurrentzako pintura sariketa.\nHitzordu klasikoak ere izango dira, hala nola herri bazkaria, ekainaren 22an, larunbatarekin; Jostaillu elkartearen bakailao txapelketa, ekainaren 23an, igandearekin; ganadu azoka; eta bakarrizketa jaialdia, uztailaren 1ean, igandearekin –aurten, Tomás García eta Edu Motante arituko dira–. Bestalde, San Martzial Gunea, iaz bertako talentu artistikoa aurkitzeko estreinatu zen ekimena, ekainaren 24an izango da, Jenaro Etxeandia plazan, Mateo Vergara irundar showman ezagunarekin, eta izena emateko epea zabalik dago oraindik.\nMusikari dagokionez, honako hauek ikusiko ditugu:\n- Ekainaren 22an, larunbatarekin, We (bertakoak) eta ABBAren omenezko banda\n- Ekainaren 23an, igandearekin, Left Hook (bertakoak) eta, ondoren, En Tol Sarmiento\n- Ekainaren 28an, Flamenquito Latino eta, gero, Rosario\nFamilia osoarengan pentsatuz, haurrentzako aire zabaleko antzerki bloke esanguratsu bat programatu da, zirkuko ikuskizunek osatua. Gainera, erraldoi eta buruhandiak bi aldiz aterako dira, ekainaren 23an eta 28an, hiriko hiru konpartsekin.\nKirol proposamenek ere osatzen dute egitaraua: 30 ekimenetik gora dira, eta, haien artean, nabarmentzekoak dira uztailaren 1eko pilota jaialdia Uranzu pilotaleku berriaren inaugurazioan, xake jaialdi berri bat eta 3 x 3ko saskibaloi torneoa.\nJaietako agurra: Realeko irundarrak\nOfizialki, ekainaren 23an hasiko dira jaiak, larunbatarekin, 21:30ean. Orduan, Realeko lau jokalarik agur ofiziala egingo dute udaletxeko balkoitik, Erregina Kopa irabazi baitute aurten: Sandra Ramajok, Leire Bañosek, Sara Olaizolak eta Erkuden Lasak. Egun horretan, ohikoa denez, 19:00etan, San Joan zuhaitza jarriko da, txistulari bandaren laguntzaz; 20:45ean, Kemen Dantza Taldeak aurreskua dantzatuko du sua izango denaren inguruan; eta, agur ofizialaren ondoren, alkateak sua piztuko du, 21:45 aldean.\nBestalde, Luis Marianoko postuak ekainaren 17an zabalduko dira, eta uztailaren 1era arte egongo dira irekita. Urdanibia plazako txosnak, berriz, ekainaren 21etik uztailaren 1era bitartean egongo dira zabalik, eta baso berrerabilgarriak erabiliko dituzte berriro. Azkenik, Kultura Arloak jakinarazi duenez, aurten, herritarren eskaera bati erantzunez, kabina formatuko komun publiko gehiago instalatuko dira.


Elorrioko Lince enpresak Sabino Arana Saria jasoko du datorren 25ean Bilbon - Mugalari KulturaMugalari Kultura\nElorrioko Lince enpresak Sabino Arana Saria jasoko du datorren 25ean Bilbon\nEuskadiko Odol Emaileen Elkartea, Arantzazu Ametzaga idazlea eta bibliotekaria, LINCE-La Industrial Cerrajera enpresa, Euskadiko Herri Kirol Federazioa Sokatira eta Joaquín Achúcarro, inoizko euskal pianistarik nazioartean ezagunen eta entsutetsuenetako bat, izango dira 2014ko Sabino Arana Sariarekin nabarmenduko direnak. Horretarako ekitaldia urtarril honen 25ean ospatuko da, Bilboko Arriaga antzokian, 12:00etan.\nSabino Arana Fundazioaren sariek aurtengoarekin XXVI. urte beteko dituzte. Sari horiek urtero ematen dira, euskal abertzaletasuna sortu zuenaren jaiotzaren urteurrenaren karietara. Haien bidez, Fundazioak bere esker ona agertzen die, gizartearen aldeko eskaintza-gaitasunagatik eta hura zerbitzatzeko joranagatik nabarmentzen diren pertsonei, erakundeei nahiz gizaldeei.\nSabino Arana Fundazioko lehendakari Juan Mari Atutxak eta Irune Zuluaga aipatu erakundeko zuzendariak aurkeztu dituzte 2014ko sarituak.\nEta, adierazi duten bezala, Sabino Arana Fundazioak saria emango dio Euskadiko Odol Emaileen Elkarteari, goibururik eder eta humanistena: “Odola ematea bizitza ematea da” errealitate bihurtzen lan egiten duten kolektiboen eta pertsonen izenean”.\n“Euskadiko Odol Emaileen Elkartearen bitartez Sabino Arana Fundazioak milaka euskal odol-emaileak goretsi eta saritu nahi ditu, baita, aldi berean, besteek bizirik segitzen eta hobeto bizitzen laguntzeko haiek egiten duten ekarpena ere. Odol-emaileen ekintza xume, borondatezko eta altruista hori besteen onerako elkartasunaren eta konpromisoaren adierazpen pertsonalik sakonena da”, erantsi dute.\nAitormenetako beste bat Arantzazu Ametzaga idazle eta bibliotekariarentzat izango da, garatu duen kultur jarduera jori eta sortzaileagatik. “Deserriratuen alaba izanik, Arantzazu Ametzaga bera da berez euskal erbestaldi politikoaren ikur. Erbestaldi hark Itsasoaz bestaldean aurkitu zuen lurrak txeratsu eta abegitsu hartu zuen, nahiz eta, bere sustraiei leial, gero ere, beteta ikusiko zuen itzultzeko amets hura. Idazle oparoa, Arantzazu Ametzagak hamar eleberri baino gehiago idatzi ditu, eta 500etik gora artikulu ere bai zenbait hedabidetan. Bestalde, Arantzazu Amezaga izan zen Eusko Legebiltzarraren liburutegi bikaina sortzearen alma mater ere”, azpimarratu dute.\nUrtarrilaren 25ean emango diren sarietako beste bat LINCE, La Industrial Cerrajera enpresak jasoko du. “Sabino Arana Fundazioak Lince euskal enpresa goretsi eta saritu nahi du. Sarrailagintza-etxe hori “Euskadi” marka bihurtu da munduan, gaur arte egin duen 80 urtetik gorako ibilbidean sarrailagileen sektoreko enpresa aitzindaria delarik. Lince sarrailagintza euskal enpresaren eredu bat da, erreferentziazkoa, eta munduan alderik alde hedatua, tinko eusten diela bere sustraiekiko leialtasunari eta bere eskualdean eta lurraldean aberastasuna eta enplegua sortzeko konpromisoari. Era berean, haren enpresa-proiektuaren arrakastaren oinarria gizarte-erantzukizunari aktiboki ekitea da, hala enpresaren beraren barruan, nola bere ingurune hurbilean gauzatzen duena”, adierazi dute Fundazioko arduradunek.\nLince. | ARGAZKIA | Sabino Arana Fundazioa\nSabino Arana Fundazioak baita goretsi eta saritu nahi du ere “Euskadiko Herri Kirol Federazioa. Sokatira”, “Euskal Herriko kirol-selekzioek nazioartearen aintzatespena lortu ahal izateko ireki duen bideagatik”.\n“Wisconsineko (AEB) zeruan, 2014ko abuztuan, Euskadiren ereserkia eta airean uhinka, ikurrina, eta han, euskal selekzio bat —sokatirakoa— lehenengo bider parte hartzen ofizialki munduko txapelketa batean. Hura guztia gertaera historiko bat izan zen, eta horrezaz gain, aurrerapen bat, sinbolikoa bai, baina esanguratsua, Euskadiren berezko nazio izatean, bai eta gure kirola nazioartean ezagutarazten eta Basque Country aintzatetsia izateko bidean”.\nEta saria baita ere Joaquín Achúcarrorentzat, inoizko euskal pianistarik nazioartean ezagunen eta entzutetsuenetako batentzat, bere 60 urtetik gorako karreran gauzatu duen ibilbide profesional bikainagatik eta Euskadi kanpoan proiektatzeko egin duen ekarpenagatik. Bere pianoarekiko bizi-grinari eta karrera artistiko luze eta bikainari —mundu osoan goretsia— Joaquin Achucarrok irakaskuntzarako bokazio irmo eta kontrastatua gehitu die, mundu osoan pianoko gazte promesen prestakuntzarekin eta laguntzarekin erakutsi duen konpromisoan islatu dena”.\nAlex Salmondek, Eskoziako lehen ministrari ohia eta Eskoziako Alderdi Nazionalistaren arima (SNP), sarituen artean eta Saria onartu zuelarik, gaur goizean bertan eskutitzez jakinarazi du zoritxarrez ezin izango duela urtarrilaren 25ean Bilbon saria jaso egun horretan Gordon barrutiko SNPren hautagia izendatua izango bait da. “Benetan sentitzen dut ekitaldi zoragarri honetan parte hartu ezin izatea eta nire ordez beste bateri saria ematea ulertzen dut. Dena dela, datorren urtean berriz izendatua izango banintz, hor egongo nintzateke saria jasotzeko”, adierazi du.\nEtiquetas: Bilbao, Lince, Sabinoa Arana Saria


DONE EZTEBE ELIZA - Ayuntamiento de Barañain/Barañaingo Udala\nDONE EZTEBE ELIZA\nEliza ortodoxoak Nafarroan duen egoitza bakarra da egun Done Eztebe eliza, eta udalerriko eraikin zaharrenetakoa aldi berean. Nafarroako Monumentuen Katalogoan deskribatzen den bezalaxe, lehengo Barañaingo erdigunean kokaturik, XVI. mendekoa da, nahiz eta bere jatorrizko itxura aldatua izan XIX. mendean.\nBarrutik, laukizuzen formako habearte bakarra erakusten digu elizak, oinaldean zati bakarra, eta aldarea zuzen. Bi aldeetara oinplano laukizuzeneko bi kapera daude, gurutzadura eginez. Harri landu txikiko pareten gainean estalkiak goratzen dira; estalkiok tertzelete-sabaia dira oinaldearentzat. Sabaitik moldura-nerbioak irteten dira, gizakien buruekin edo kerubinen buruekin apaindutako euskarrietan bukatzeko.\nParpain-arku erdizirkular eta molduradun batek garamatza XIX. mendeko estalkira, molduradun inposta gaineko kanoi-erdiko gangara, alegia, gainontzeko habearte zatian eta aldarean barrena bira eginez. Aldeetako kaperen kasuan, kanoi-erdiko ganga ilargixkadunak erabili dira.\nEgurrezko korua oinaldean dago eta XVII. mendeko balaustrada erakusten du, horma-bularren artean, triglifo eta metopen friso batek eutsirik. Aldare-aldean ateburudun bana zabaldu dira alboetan, simetrikoki; ateetako bakoitzak estalki laua eta oinplano laukizuzena dituzten bi geletera garamatza (bakoitzak berera). Gela horietako batek sakristia funtzioa zeukan.\nEpistola-aldean, sarrera-atea dago, turuta eran, molduradun lau arkiboltekin. Arkibolta horietako bakoitzak poligono-oinarria duen zutabe bana dauka azpian. Kaperaren jarraian, erretorearen etxeak paretaren gainontzeko zatia ezkutuan uzten du alde honetatik. Aldare nagusiaren aldea zuzen dago, eta barne-betea du. Ebanjelio-aldean, sakristia gela, alboko kapera eta horma-bular bat, bata bestearen atzean daude. Alde beretik, dorreari sarbide-eskaileraren zilindroa erantsi zaio. Azken hori Ustarrotz herriko Pedro de Sagardi harginak egindakoa da.\nAldare nagusiaren aldean dagoen aurrez-aurreko paretan XVI. mendeko horma-pintura arrastoak ikus daitezke. Parrokiak, halaber, XVII. mende hasierako erretaula erromanikoa izan zuen. Erretaula horren Done Eztebe titularraren izen zizelkatua besterik ez da mantendu, bataiarriarekin batera San Paulo elizan utzi zena hain zuzen ere. Alboko kaperan, XVIII. mende bukaerakoa den eta barrokoaren azken garaian koka daitekeen erretaula erliebeduna erantsi zaio aurrealdeko paretari.


Espazio - Wikipedia, entziklopedia askea.\nBeste esanahi batzuen berri izateko, ikus: «Espazio (argipena)»\n1 Espazioaren filosofia\nEspazioa eta espazioaren nolakotasuna aspaldidanik izan dira filosofoak kezkatu dituen arazoak. Arazo horiei eman dizkieten erantzunen arabera bi talde nagusietan bana daitezke filosofoak: espazioaren errealitatea, materiaz osatutako edozein gorputzen izatetik kanpo, berez badela baieztatzen dutenak, eta hori ukatzen dutenak.\nHorrela, Antzinako Greziako filosofo atomistentzat eta Platonentzat bazuen zentzua espazio hutsaz hitz egiteak. Hori ez zuten onartzen Eleako filosofoek, haiek espazioa fikziotzat hartzen baitzuten. Eztabaida horri irtenbidea eman nahian Aristotelesek ez zuen hitz egin espazioaz orokorrean; harentzat espazioa leku bat da, gauzak inguratzen dituen lekua. Aristotelesen teoria hori onartu zuten Erdi Aroan.\nFilosofia modernoan espazioari buruzko ideiak zalantzan jarri ziren. Descartesek ardatz koordenatuak ezarri zituen geometrian, eta horrekin erlatibizatu egin zuen espazioaren kontzeptua, aritmetikaren eremura eraman baitzuen. Descartesentzat espazioa eta materia bereizezinak dira; espazioa berez den zerbait da, eta ez du zerikusirik materiak hartzen dituen formekin, ezta behatzailearekin ere.\nJohn Lockeren iritziz espazioaren ideia ikusmenaren eta ukimenaren bitartez lortzen da; Gottfried Leibnizentzat, aldiz, espazioa ezin daiteke gorputzekin nahas; espazioaren erlazio teoria bat defendatzen zuen, haren ustez gorputzek beren artean antolamendu bat dutelako koka baitaitezke espazioan. Azken teoria horri aurre eginez espazioa absolutua dela eta bere edukiarekiko independente zela defendatu zuten Samuel Clarkek eta Isaac Newtonek.\nImmanuel Kantentzat espazioa intuizio moduko bat da, sentiberatasunaren a priori-zko era. Hau da, espazioa ez da bizi daitekeen zerbait, baizik eta bizikizunak izateko baldintza. Kanten jarraitzaileek areagotu egin zuten espazioaren teoria idealista hori.\nEspazioaren errealitatea aztertzerakoan egiten ziren oker asko euklidestar espazioa (egitura geometrikoa, alegia) eta espazio fisikoa nahastetik zetozen. XIX. mendean Euklidesenaz bestelako geometriak garatu ziren; horien arabera, enuntziatu geometrikoen egia ez du espazio fisikoaren izaerak mugatzen. Hala ere, espazio fisikoaren egitura eta geometria ez dira elkarrengandik erabat askeak; hori dela eta, geometria batzuek beste batzuek baino hobeto deskribatzen dute espazio fisikoaren egitura.\nDena den, espazioaren kontzeptua zalantzan jarri duen pertsonarik garrantzitsuenetakoa Albert Einstein izan da. Hark ez-euklidestar geometria bat, Bernhard Riemannena, hautatu zuen bere erlatibitatearen teoriarako, harekin ekuazio fisikoak askoz soilagoak zirelako. Teoria horren arabera espazioa mugatua da, eta hori ez dute onartzen fisiko guztiek. Nolanahi ere, Einsteinek bere teoria agertu zuenetik, espazioaren arazoa beste era batera definitu beharra dago: ez du zentzurik espazioaz bakarrik hitz egiteak; espazio-denboraz hitz egin behar da. Gaur egungo filosofiak zientziak ematen dituen datuen arabera aztertzen du espazioaren arazoa, eta espazio-denbora kontzeptuan oinarrituz bereziki.\nGeometria analitikoan, x, y eta z koordenatuez mugatuak dauden puntuen multzo gisa adierazten da espazioa. Espazio hori bektorezkoa da. Hiru dimentsio baino gehiagoko espazioak ere lantzen ditu geometria analitikoak. Erlatibitatearen teorian, adibidez, espazio-denbora lau dimentsiotako espazio geometrikoa da. Badira, bestalde, mugaezinezko dimentsioak dituzten espazioak: David Hilberten espazioa, adibidez.\nAzken aldaketa 2 maiatza 2020(e)an, 15:41(e)tan\nOrriaren azken aldaketa: 2 maiatza 2020, 15:41.


naiz: Iritzia | Opinión - Aginako Etxenagusia\nZoritxarrez, batzuetan, egunerokotasunaren zurrunbiloan harrapaturik geratzen gara eta zinez garrantzitsuak diren gauzak pasa egiten zaizkigu. Oxala deitu izan banizu, baina ezin denez atzera egin, har itzazu maitasunez idatzitako letra hauek lagun baten azken dei moduan.\nAranjuezeko espetxeko laugarren moduluko megafoniatik atera zen soinua: «Aginako Etxenagusia, a cabina». Modu horretan entzun nuen lehenengoz zure izena, artean, seigarren moduluko patioan nintzela. 2012ko udaberriko egunak ziren, oso oker ez banaiz.\nEgun batzuk lehenago heldua zinen arren, oraindik ez genuen elkar ezagutzen, eta gogoan dut, gainera, han geratzen ginen euskaldunok, zu baino gazteagoak denak, urduritasun puntu batez hartu genuela zure etorrera, gure artean genuen katxondeo giroa hautsiko zenuelako zalantzan. Nork bermatzen zigun heldu berria zen ETAkideak ez zuenik zoro kuadrilla hartan giro serioagorik ezarriko?\nZorionez, aste gutxi batzuk aski izan ziren gure zalantza guztiak uxatzeko eta bizitzan izan zaren bihotz handiko militante ultra-zirikatzailea ezagutzen hasteko. Ultra-zirikatzailea, bai! “Umorerik gabeko iraultza, gorringorik gabeko arrautza” leloa zuretzat eginda zegoela erakutsi zenigun, baita azkar erakutsi ere! Beti zeunden xaxatzen, beti zirikatzen. Berdin zitzaizun kide zein marrajo, monitore zein boki, denak geunden zure bromen edo bazileen begipuntuan, izan gure irrirako nola beraien amorrurako.\nMalahostiarako tartea ere uzten zenuen noizbait, ez pentsa! Gogoan ditut, esaterako, “Maracana txikiari” bueltak eta bueltak emanez egindako korrikaldi eta paseoak. Lize eta Alizia genituen lagun, eta, bitartean, noski, Euskal Herria konpontzen. Batzuetan etsaia hankaz gora jarriaz, besteetan gure buruzagi politikoak. Inor ez zen libratzen Aginakoren gillotina zorrotzetik. Hilabete gutxi egin genuen elkarrekin, baina oso modu intentsuan gogoratzen ditut nik. Barrez oroitzen dut orain, urte batzuk beranduago zure herriko militante batek esango zizuna: «Asier, utzi gu bakean behingoz eta aurrerantzean kexak Compainsi, orain Mahai Nazionaleko kide da eta». Nirea bai suertea!\nEspetxea atzean utzi nuen egunean, gizatasun lezioak eman nahi dizkigutenen morroiek ez zidaten zu agurtzen utzi (to etika!), eta epaiketa egin bitarte itxaron behar izan nuen berriz zu ikusteko. Hura bai fartsa! Nola ordurako, Frantzian, ETAko kide izateagatik kondena beteta zenuten, eta ezin denez delitu bera bi aldiz zigortu, ba Hego Euskal Herrian soilik ETAren «laguntzaile» izan zinetela mantendu zuen fiskalak, logika eta froga guztien kontra. Baina hark bere etxean jokatzen zuen, erositako arbitroekin, eta, ondorioz, espero zitekeena gertatu zen: beste zortzi urte zulora. Espainiar justizia mendekua besterik ez da euskaldunontzat; aski ongi dakigu hori. Eta hala ere, ze gustura eraman izango nituzkeen UPVn ditudan zuzenbide ikasleak Auzitegi Nazionalak bis in idem printzipioa nondik pasa zuen ikustera...\nBaina egunik hodeitsuenetan ere argiuneak badauden bezala, egun hartan ere izan zen une politik. Nola ez oroitu, esaterako, zure amak Lize eta biokin izan zuen detailea, epaiketa eta gero senideek kalabozoetan bisita espres bat egiteko duten aukera guri oparituz. Ze poza! Han ibili ginen kontu kontari, denbora pasa ez balitz bezala, iraganaz, orainaz eta etorkizunaz. Eta halaxe ibili ginen ere ondorengo urteetako espetxe bisitetan. Kristal zikinak banatuta, gaizki entzuten zen kabina haietan sarturik, saiatzen ginen zuri animoak eta indarra transmititzen, baina, nago, zu zinela guri pilak kargatzen zizkiguna. Beti pentsakor itzultzen nintzen Iruñera, eta harro, oso harro, liluragarria iruditzen baitzitzaidan zenuen barne indarra, kondena bikoiztuta, injustiziarik handienaren aurrean eta etxetik urrun bazen ere, egunerokoari aurre egin eta bizitzari txinpartak ateratzen jarraitzeko. Ze pozik kontatu zenigun aita izango zinela, Haitz ordurako bidean zelako!\nAzken hitzak iaz egin genituen, EH Bilduk antolatuta Durangon faxismoaren inguruan eman nuen hitzaldia zela eta. Zu Valentzian zeunden, kimioterapia madarikatuarekin, baina, hala ere, beti laguntzeko prest: «Behar badozu zerbait nire herrixen abisatu, lo egiteko lekua edo dena delakoa, nahiz eta Valentzian egon, makineria martxan jarriko dot», whatsappeatu zenidan. Bazenuen, bai, behar zuenarentzat babestokiak bilatzeko eskarmentua, ezta? Biba zu(ek)!\nOrduz geroztik ez gara elkarren artean komunikatu, eta neurri batean badut horregatik pena, zure heriotzak sorpresaz harrapatu ninduelako eta bizirik zinela agurtzeko aukerarik izan ez nuelako; zer egingo diogu? Zoritxarrez, batzuetan, egunerokotasunaren zurrunbiloan harrapaturik geratzen gara eta zinez garrantzitsuak diren gauzak pasa egiten zaizkigu. Oxala deitu izan banizu, baina ezin denez atzera egin, har itzazu maitasunez idatzitako letra hauek lagun baten azken dei moduan.\nBesterik ez, Asier. Nahi nuen zure etxekoek jakin zezaten niretzat ohore bat izan dela bidean zu bezalako kide bat topatzea, eta gure herriak ematen duen aurrera urrats garrantzitsu bakoitzean presente izango zaitudala, zu eta behar baino arinago joan diren guztiak.\nAgur esateko, Andres Eloy Blanco olerkari venezuelarraren hitzak uzten dizkizut, itzulpen librean: «Zer axola du zure begiek amestu zenuen aberria ikusiko ez badute? Axola duena da ikusiko duten begietan zure odola pilpiraka ibiliko dela». Eta hala izango da, Haitzen begietan edo, geroago bada, bere ondorengoetan. Muxu handi bat etxekoei. Maite zaitut!


Zergatik Coinbase da Bitcoin sarearen gainkarga leporatu eta lanak nola SegWit ? - blockchain News\nOtsaila 12, 2018 admin\nEta nola Coinbase ingeniari asko behar dira SegWit aurkeztera.\nOtsaila on 5, Coinbase cryptocurrency trukatzea tweet bat jarri, informatzeko duten “garapen taldea probak azken fasean dago SegWit”, eta “SegWit laguntza bitcoins bidaltzeko eta jasotzeko aste gutxi barru egongo da eskuragarri”.\nCoinbase SegWit lana abenduaren hasieran iragarri iaz, Maiz egiten diren galderak bat erantzutea erabiltzaileen “zenbat Coinbase ingeniariak behar dira SegWit aurkeztera.”\nabenduaren 16, Coinbase presidenteordea Dan Romero the Coinbase blog ofizialean post bat argitaratu, SegWit sarrera hori aurreikusita informatzea 2018, eta une taldea da “SegWit ezartzea segurua lanean.” Romero azpimarratzen “lehentasuna in – segurtasun eta trukatzea lana eraginkorra”, eta ez du termino espezifikoak buruz hitz egiten.\nHala, Abendua olatu on “Bitcoin Mania”, erabiltzaile discontent sarearen busyness batera hazi: trukeak, Coinbase eta GDAX barne, ez ziren gai errekorra eskaria aurre egiteko gai eta lineaz joan, tasak eta transakzio berrespena denbora handitzen ari. urtarrilaren erdialdean, bezeroei bidalitako Coinbase CEO Bryan Armstrong eskaria egin hori baino gehiago bildu 12,000 sinadurak, SegWit laguntza deialdia egiteko lehentasun gisa 2018. Jameson Race, liderra BitGo crypto zorro ingeniariak, Coinbase zerbitzuak bertan behera uztearen deitu: “ez dela Bitcoin sarean gainkargek arrazoi garrantzitsu bat da, besteak beste, zerbitzuak popular Blockchain.info gisa eragindako aurkikuntza bat da, Coinbase eta Gemini, bertan inefficiently erabili bloke espazioa. Ez baduzu nahi honetan laguntzea, ez erabili. ” Armstrong berriro karga erantzun, hori esanez “Coinbase da packetizing transakzio lantzen, SegWit eta bestelako estrategiak zenbaki bat sarean geldialdia desagerrarazteko.”\nSegWit helburua eskalagarritasuna arazoa konpontzeko transakzio tamaina murriztuz. Protokoloa Blockstream Peter Wellle sustatzailearen proposatu zen, eta softphone hori egin SegWit erabilera posible, hartu sarea Bitcoin leku abuztuan iaz. Dagoeneko teknologia onartzen zerbitzuen artean – zorroak Ledger, seguru, Electrum eta Samourai Wallet, baita Crypto-trukeak gisa HitBTC, ShapeShift eta Bitstamp. Ordena nola SegWit Bitcoin sarea laguntzen ulertzeko, beharrezkoa da, eguneroko bitcoin-transakzio errutina Bitcoin sarearen bidez bidaiatzen duten eran maila errazena at imajinatu “informazio paketeak”, eta beren benetakotasuna eta zehaztasuna dira nodoak egiaztatzen. nodo guztiak ados bada transakzio zuzena dela, orduan adostasun batera iritsi da. Operazioak bera bi zati ditu: sarrera eta irteera – “Sarrera-” eta “irteera”, bertatik lehen zatia da erantzule “desblokeoa”, hori da, bitcoins lortzea (eta bidaltzailea buruzko informazioa), eta bigarrena, – egiteko “blokeoa” etorkizuneko balizko bidalketa. Sarrera-datuak ere sinadura gako pribatuaren eta publikoaren korrespondentzia ziurtatzen ditu.\nSegWit teknologia (bereiztuak Witness) Eragiketaren zatitzen bi zatitan eta sinadura helarazi (“lekuko”) beharrezkoa “desblokeatzeko” Lortutako bitcoins, Eragiketaren amaieran, bloke nagusia kanpo. Kasu honetan, unitate nagusiak hartzailea eta igorlea buruzko datuak biltzen ditu, eta “lekuko” gidoiak eta sinadurak biltzen, hori da, beharrezkoa dela informazio transakzio berresteko, baina gero ez dira inoiz erabili. Kontuan izanik sinadurak buruzko okupatu 60% transakzio bolumenaren, isolamendua nabarmen bloke tamaina murrizten, horrela sarearen banda handituz eta transakzio gastuak kostua murrizteko.\nin 2016, Japanes du ...\naurreko Post:Coincheck iragartzen itzultzeak hasiko da datorren astean\nNext Post:Mario Draghi: Bitcoin erregulazio ez da EBZren erantzukizuna\nthese details dio:\nMaiatza 3, 2018 tan 7:15 AM


Laneko "adiskidetasuna" estresaren aurkako erremedio nagusia da. | Consumer\nLaneko "adiskidetasuna" estresaren aurkako erremedio nagusia da.\nKomeni da, halaber, lanbide eremu berekoak ez diren pertsonen lagun izatea.\nLan-inguruneko “adiskidetasuna”, bai eta lanetik kanpoko harreman eta zaletasun pertsonal egokiak ere, estresaren aurkako erremedio nagusiak dira, Coruñako Medikuen Elkargoak antolatutako gaitz honi buruzko ikastaro batean agerian geratu zenez. Ikastaroa aste honetan eta datorren astelehenera arte izango da, Galiziako hiriburuan.\nZientzia-topaketa horren koordinatzaileak, Coruñako Juan Canalejo ospitaleko psikologo klinikoak, Gonzalo Martínez Sandek, azaldu zuen estresaren ikertzaileek ondorioztatu dutela estresaren aurrean “babes-faktorea” laneko “lankideekin komunikatzeko trebetasunak” garatzea dela, hau da, enpresan “adiskidetasuna” deitu izan dena.\nHala, lantokiko “giro onak”, estresa izateko aukerak gutxitzeaz gain, egoera bereziki estresagarria jasan badu, suspertze hobea lortzen laguntzen du. Martínez Sandek gehitu du garrantzitsua dela harreman pertsonalak lan-eremutik kanpo izatea eta zaintzea. Puntu horretan, adierazi zuen ez dela komeni langileak bere lan-ordutegitik kanpo harremanetan jartzen dituen lagun edo pertsona guztiak lanbide edo lan-eremu berekoak izatea; izan ere, nolabait, elkarrizketen bidez, lantokiko jardueraren une ilunak gogoratzen edo birsortzen dira. Hala, adierazi du ez dela desiragarria estresak eragin handiagoa duen lanbideetan, hala nola, osasun- eta irakaskuntza-langileetan, “endogamia” bat dagoela kideen artean, halako moldez non lagun pertsonalak ere lankideak baitira.\nHalaber, adituek gomendatzen dute norbanakoak onar dezala “lana ez dela bizitzaren erdigunea”, eta aberasteko ere garrantzitsua dela jarduera atseginak egitea, hala nola zaletasun jakin bat edo, besterik gabe, lagunekin paseatzea eta hitz egitea. Maila zehatzago batean, laneko tentsio handieneko uneetan, erlaxazio azkarra eskatzen duten arnas teknika erraz batzuk erabiltzea gomendatzen dute, edozein bulego psikologikotan kontsulta daitezkeenak.\nIkastaroko koordinatzaile eta zuzendariak honela definitzen du estresa: “egoera mehatxagarritzat hartzen dugu, uste baitugu gure baliabideak gainditzen dituela eta gure ongizatea arriskuan jartzen duela, emozionalki aztoratu eta kontrola galaraz diezagukeela, pertsonen arteko harremanak hondatu arte”.\nEstresak “ez da gaixotasun bat” behar du, nahiz eta denbora luzez esperimentatu, kroniko bihurtu arte, “errearen” edo burnoutaren sindromean eragiten du. Sindrome hori lanbide patologia gisa aitortua dago zenbait herrialdetan, eta horien artean ez dago oraindik Espainia, nahiz eta hori jasotzen duen epai judizial bakanen bat gertatu den.\nEstresa agertzean, Martínez Sandek azaltzen duenez, hiru egoera gertatzen dira: lanaren izaera bera, lanaren bolumenaren, zailtasunaren eta denboraren arabera; lankideekiko harremanak eta lanbide-jarduerak eskatzen duen lehiakortasun-maila jokoan jartzen dituen laneko giroa; eta gizabanakoaren ezaugarriak, hau da, batzuek arazo handirik gabe jasan ditzaketela beste batzuei nabarmen eragiten dieten egoerak.\nadiskidetasun lan stress


Itxialdian indarkeria matxistari nola aurre egin - Engranaje artean\nHasiera » Sailkatugabeak » Itxialdian indarkeria matxistari nola aurre egin\nItxialdian indarkeria matxistari nola aurre egin\nKoronabirusaren aurrean alerta-egoera ezarri ondotik hainbat neurri hartu dituzte agintariek, eta herritarrok etxean ixteko agindua jaso dugu. Alabaina, konfinamendua COVID-19aren aurrean prebentzio neurri izan badaiteke ere, gure osotasunaren eta osasunaren kontra atentatu dezaketen arriskuak indartu ere egiten ditu, indarkeria matxista kasu. Izan ere, egoerak emakume asko beren erasotzaileekin isolatu ditu, eta lau pareta artean gertatzen dena ikusezina den heinean, indarkeria matxista kasuak indartu egin daitezke. Hala ohartarazi zuen mugimendu feministak ere, zaintza krisia kudeatzeko mahai teknikoa egiteko asmoen berri emanez astelehenean egindako agerraldian.\nBeste behin, egoera honen aurrean erantzun indibidualen ordez erantzun kolektiboak artikulatu beharra agerian geratzen da. Elkarren zaintzak soilik ahalbidetu baitezake konfinamendu egoerak inor babesgabe ez hustea. Ildo horretan, itxialdi egoerari aurre egiteko zenbait aholku jaso ditu indarkeria matxistan eta autodefentsa feministan aditua den Maitena Monroy Romerok Naizen. Indarkeria kasu baten aurrean kaltetuak berak zein gertukoek zer egin dezaketen argitu dezakeelakoan, Monroyk esanak laburbildu ditugu.\nIndarkeria pairatzeko arriskua duena norbera izatekotan\nIndarkeria pairatzeko arriskuan duen emakumearen kasuan, Monroyk garrantzitsutzat jo du izua kontrolpean izatea. Bere aburuz, izuak negatiboki eragin dezake hartuko diren erabakietan, eta horrek norbere bizia eta norberaren menpe daudenena arriskuan jartzea dakar.\nHorrez gain, komenigarritzat jo du indarkeria psikologikoaren adierazleak kontsultatzea. Horrek ahalbidetu dezake bizi dugun indarkeriaren dimentsioa neurtzea, eta agian oharkabean pasa zaizkigun adierazleetan erreparatzea. Adierazle ikusezinenak zein diren zehaztu du:\n-Zure bikotekideari edo berau haserretzeari beldur izatea.\n-Zure bikotekidearen eraginez zure buruarengan mesfidantza izatea.\n-Zure bikotea zu gertukoengandik urruntzen saiatzea, eta hirugarren pertsonekin duzun komunikazioa kontrolatzea.\n-Zure gorputzarekin gaizki sentitzea, bikotearen eraginez.\n-Bikotekideak zu jotzea bere osasunaren eta sentimenduen arduradun.\n-Bikotekidea isiluneez baliatzea zu zigortzeko.\nBehin indarkeriaren dimentsioa neurtuta, hartu beharreko neurriak xedatu ditu. Suerta daitekeen egoerarik okerrena irudikatzea gomendatu du, egoera hori jazoz gero zer egin pentsatzeko. Azpimarratu du emakume askok uste duela bere erasotzailearen indarkeria kontrolatu dezakeela, baina ez dela hala, indarkeria ez dagoela lotuta emakumeak egiten edo egiteari uzten duenarekin. “Bere indarkeriari mugak jarri ahal dizkiozu soilik. Konfiantza izan zugan, zure kriterioetan.”, xedatu du. Zerbait gaizki doala sentituz gero gaizki doan seinaletzat jotzeko eta esku hartzeko gomendatu du, eta zenbait aholku luzatu:\nMugikorra beti gainean izatea.\nEtxetik atera ahal izateko estrategia pentsatua izatea.\nArrisku egoeran zaudela uste izatekotan, laguntza bilatzea.\nEgoera konpontzeko egin asmo duzunaren berri ez eman erasotzaileari. Egin asmo duzuna egin, zuzenean.\nAutodefentsa tekniketan formakuntzarik ez izatekotan ez arriskatu. Zeure burua salbu jartzeaz arduratu.\nEtxetik ateratzea ezinezkoa izatekotan, izan espazio ziurren bat lokalizatuta. Indarkeria egoera bat gertatuz gero bertan gorde (haurrekin, haurrak tartean egonez gero), “sua” oihu egin eta larrialdietara deitu.\nHirugarren pertsonentzako aholkuak\nIndarkeria matxista pairatzen duen emakumearekin eta honen erasotzailearekin bizi den pertsonaren kasuan:\nEgoera larria izatera iritsi daitekeela argi izan. Hala bada, estrategiak garatu, egoera larriak emanez gero eskura izateko.\nAhalik eta babes gehien ematen saiatu emakumeari, erasotzailearekin aurrez aurrekoak ekiditearekin batera. Enfrentamendua etxetik ateratzea beharrezkoa den momentura mugatu.\nErasotzailearen ondoan egon behar baduzu, ez aurre egin fisikoki.\nAdin txikikoak indarkeriaren biktima badira, ez itzazu erasotzailearekin bakarrik utzi.\nIndarkeria pairatzen duen pertsonaren gertukoa bazara, baina berarekin bizi ez bazara:\nDeitu eta idatzi. Jakinarazi hor zaudela, behar izatera.\nOndo dagoela baieztatu, egunean hainbat aldiz.\nPertsona horren bizia arriskuan dagoela uste izatekotan, deitu gaian espezializatutako Poliziari.\nAuzoko norbait indarkeria matxista jasaten ari dela uste izatekotan egin beharrekoak ere xedatu ditu Monroyk. Ezer baino lehen, argi utzi du asmo onez egindako ekintzak kaltegarri suerta daitezkeela, kasu hauetan nola esku hartu ez baldin badakigu. Hala bada, zer egin ez jakitekotan laguntza bilatzea aholkatu du.\nGomendio gisa, ondoko aholkua eman du: balkoian, leihoan edo atean indarkeria matxistaren aurkako ikurren bat jartzea, bizilagunak jakin dezan zurekin harremanetan jarri daitekeela laguntza behar izatera.\n*Indarkeria matxista pairatzen ari bazara eta zure erasotzailearekin isolatuta bazaude, telefono zenbaki honetara dei dezakezu. Ez da telefono fakturan agertzen. Zenbakia anonimoa da, baina komenigarria da mugikorreko dei zerrendatik eskuz ezabatzea.\nEz manipulatzaileak, ezta koitaduak ere\nTeloia altxa eta…\nZaintzak(e)k Zaintzak, garaiotan bidalketan\nEtxebizitza lubaki • ZUZEU(e)k Etxebizitza lubaki bidalketan\nLANAREN EKONOMIA: Amazon Ezkerraldean, Klasea eta aniztasuna eta Turistifikazioa | Bilbo Hiria irratia(e)k Tourist go home bidalketan\nErrealitatea autobusean paseo bat da - halabedi(e)k Errealitatea autobusean paseo bat da bidalketan\nBerdintasuna » Blog Archive » Berdintasuna sarean (4. atala)(e)k Okela bidalketan


Agnolo Gaddi - Wikipedia, entziklopedia askea.\nFlorentzia, 1396ko urriaren 15a (egutegi gregorianoa) (45/46 urte)\nSainte Anne metterza et saints (en)\nAgnolo Gaddi (Florentzia, 1350 aldean - Florentzia, 1396) italiar margolaria izan zen, Taddeo Gaddiren semea. Aitaren eta batez ere Giottoren eragina nabarmena da haren lanetan; lan gehienak gotiko estilokoak egin zituen. Vatikanoan, Florentzian (Gurutzearen elezaharra, Santa Croceko koroan, 1381) eta inguruetan (Cappella della Cintola, Pratoko katedralean, 1395) jardun zuen.\nWikimedia Commonsen badira fitxategi gehiago, gai hau dutenak: Agnolo Gaddi\n(Ingelesez) Agnolo Gaddi Web Gallery of Art


Argia Multimedia. Emakumeak fabrikatzen\nLo egiteko pastillak, takoiak, silikona litro bat, barbie panpina, txupetea, kristalak garbitzeko produktua... agertzen dira zinta garraiatzaile batean. Antzinako lantegi bateko montaketa-katea da. Atean dagoen kartelak “FÁBRICA DE MUJERES” dio.\nSETEMek eginiko “Indarkeria kontsumitzen dugu?” ikerketa oinarri dokumentalak, indarkeria matxisten eta kontsumoaren arteko harremanaren inguruan hausnartzeko. ‘Fabricando Mujeres’ dokumentalak ikerketaren hainbat ondorio agerian uzten ditu. Era berean, Maite (Itziar Aizpuru) gure protagonistak, Emakumeen Lantegiko hondarrak batzen ditu, indarkeria matxistarik gabeko kontsumoa sustatzen duten asmakizun eta proposamen eraldatzaileak sortuz.\nPikara Magazine, Dunak Taldea, Penca de Sábila, Mujeres que Crean, Afroféminas, Silvia Federici, Yayo Herrero, Yolanda Jubeto eta Silvia Apodaka askoren artean, indarkeria matxista eta kontsumoaren arteko harremanari buruzko hausnarketak partekatu dituzte.\nGarapenerako Lankidetzaren Euskal Agentziak eta Gipuzkoako Foru Aldundiak finantzatutako proiektua da hau. Elgoibarko Udalaren laguntza ere jaso dute.


Guz Marionetas nafarrek 'La princesa de fresa' taularatuko dute iganderoko txotxongiloan, Bilboko Campos Eliseos Antzokian\nSGAE Fundazioaren Txotxongiloak Igandero zikloak 7. emanaldia du Bertendona kaleko Kupula Aretoan eta 2017ko martxoaren 26a arte garatuko da\nLa princesa de fresa 3 urtetik aurrera ikusi eta gozatu ahal izateko egina izan den obra dugu (gazteleraz), bizitzan aurre egin behar zaien erronkei eusteko garrantziaz ohartarazten duen txotxongilo saiakera gisa. Gus Marionetas talde nafarraren ikuskizunetariko bat dugu, ikusgai dituzten ugarien artean. Konpainiak 1988an ekin zion bere ibilbideari. Harrezkero, Susana Pellicer Lezaun etaFernando Arregui Pérez zuzentzen dute, agertoki barruan zein kanpoan. Egun, txotxongilaritza hedatzen jarraitzen dute, eta txotxongilo-ikastaroak ematen dituzte bai eskola-esparruan, bai aisialdi eta denbora librearen arloan. Erdietsitako distintzioak erabatekoak dira. 2000. urtean, Proposamen plastiko onenaren Saria jaso zuten, esaterako, Lleidako Nazioarteko Txotxongilo Jaialdian El traje nuevo del Emperador deritzon lanagatik.\n2016ko urriko azken igandean hasi zen, SGAE Fundazioaren eskutik eta Campos Eliseos Antzokiaren laguntzarekin, Txotxongiloak Igandero emanaldiaren zazpigarren edizioa. Berriz Bilboko gune kulturalaren Kupula Aretoan eta funtzio bikoitzekin, 12:30 eta 17:30ean; sarrerak 9 eurotan salgai eta talde zein funtziokako deskontuekin, azken hauek, %15 eta %25ekoak izan daitezkeela. Guztira 19 talde eta 38 sesio izango ditugu, horietatik 6 euskaraz.\nZikloa 2017ko martxoaren 26an amaituko da eta Erkidego Autonomo ia guztien txotxongilari taldeek hartuko dute parte. Igaz 5.000 ikusle baino gehiago gureganatu ziren, heldu eta 2-10 urte arteko neska-mutikoen artean. Ekimenaren zuzendaritza, aurten ere, Antoine Bastero txotxongilari profesional, programatzaile eta kazetariari egokitu zaio.